Vil han vel forsvare sin sak med ord som ikke nytter, og med tale hvormed han intet utretter?


Du nedbryter endog gudsfrykten og svekker andakten for Guds åsyn;


for din synd legger ordene i din munn, og du velger falske menns tale.


Din egen munn domfeller dig, ikke jeg; dine leber vidner mot dig.


Blev du født først av alle mennesker, eller kom du til verden før alle haugene var til?


Har du vært tilhører i Guds lønnlige råd og der tilranet dig visdom?


Hvad vet du som vi ikke vet? Hvad forstår du som er ukjent for oss?


Det er blandt oss en som er både gammel og gråhåret, rikere på dager enn din far.


Er Guds trøsteord for lite for dig, og et ord som er talt i saktmodighet til dig?


Hvorfor lar du dig rive med av ditt hjerte, og hvorfor gnistrer dine øine? -


siden du vender din vrede mot Gud og lar ordene strømme fra din munn.


Hvad er et menneske, at han skulde være ren, og en som er født av en kvinne, at han skulde være rettferdig?


Endog på sine hellige stoler han ikke, og himlene er ikke rene i hans øine,


langt mindre da en vederstyggelig, en fordervet, en mann som drikker urett som vann*. / {* d.e. er like så begjærlig efter å gjøre urett som den tørstige er efter vann.}


Jeg vil kunngjøre dig noget, hør på mig! Hvad jeg har sett, det vil jeg fortelle,


det som vise menn forkynner og ikke har dulgt, det som de mottok fra sine fedre,


til hvem landet alene var gitt, og blandt hvem ingen fremmed hadde draget igjennem.


En ugudelig lever i angst alle sine dager, og få i tall er de år som er gjemt for voldsmannen.


Redselstoner lyder i hans ører; midt i freden kommer ødeleggeren over ham.


Han tror ikke han skal komme tilbake fra mørket, og han er utsett til å falle for sverdet.


Han flakker om efter brød og spør: Hvor er det å finne? Han vet at en mørkets dag står ferdig ved hans side .


Nød og trengsel forferder ham; den overvelder ham, lik en stridsrustet konge,


fordi han rakte ut sin hånd mot Gud og våget å trosse den Allmektige,


stormet frem mot ham med opreist nakke, med sine skjolds tette tak,


fordi han dekket sitt ansikt med sin fedme og la fett på sin lend


og bodde i ødelagte byer, i hus hvor ingen skulde bo, og som var bestemt til å bli grusdynger.


Han blir ikke rik, og hans gods varer ikke ved, og hans grøde luter ikke mot jorden.


Han slipper ikke ut av mørket; ildslue skal tørke hans kvister, og han skal komme bort ved hans* munns ånde. / {* Guds. JBS 4, 9. JES 11, 4.}


Ei sette han sin lit til det som forgjengelig er! Da narrer han sig selv, for bare forgjengelighet blir hans vederlag.


Før hans dag kommer, blir det opfylt, og hans gren grønnes ikke.


Han blir som et vintre som mister sine druer før de er modne, og som et oljetre som feller sine blomster;


for den gudløses hus er ufruktbart, og ild fortærer deres telter som lar sig underkjøpe.


De undfanger ulykke og føder nød, og deres morsliv fostrer svik.


Jeg har hørt meget som dette; I er plagsomme trøstere alle sammen.


Blir det aldri ende på de vindige ord? Eller hvad egger dig til å svare?


Også jeg kunde tale som I; om I var i mitt sted, kunde jeg sette ord sammen mot eder, og jeg kunde ryste på hodet over eder;


jeg kunde styrke eder med min munn*, og mine lebers medynk kunde stille eders smerte. / {* d.e. med tomme ord.}


Om jeg taler, stilles ikke min smerte, og lar jeg det være, hvad lindring får jeg da?


Ja, nu har han trettet mig ut; du har ødelagt hele mitt hus.


Og du grep mig fatt - det blev et vidne mot mig; min magerhet stod op imot mig, like i mitt åsyn vidnet den mot mig.


Hans vrede sønderrev mig og forfulgte mig; han skar tenner imot mig; som min motstander hvesset han sine øine mot mig.


De* spilet op sin munn mot mig, med hån slo de mine kinnben; alle slo de sig sammen mot mig. / {* mine fiender, JBS 16, 11.}


Gud gir mig i urettferdige folks vold og styrter mig i ugudelige menneskers hender.


Jeg levde i ro; da sønderbrøt han mig, han grep mig i nakken og sønderknuste mig, han satte mig op til skive for sig.


Hans skyttere kringsatte mig, han kløvde mine nyrer uten barmhjertighet; han øste ut min galle på jorden.


Han rev i mig rift på rift; han stormet mot mig som en kjempe.


Jeg har sydd sekk om min hud og stukket mitt horn i støvet*; / {* d.e. opgitt min makt og høihet.}


mitt ansikt er rødt av gråt, og over mine øielokk ligger det dødsskygge.


Og dog er det ingen urett i mine hender, og min bønn er ren.


Å jord, dekk ikke mitt blod*, og måtte det ikke være noget sted hvor mitt skrik stanser! / {* JES 26, 21. 1MO 4, 10.}


Selv nu har jeg mitt vidne i himmelen og i det høie en som kan stadfeste mine ord.


Stadig spotter mine venner mig; mot Gud skuer gråtende mitt øie,


at han må la mannen få rett i hans strid med Gud og menneskebarnet rett mot hans næste;


for få år vil det gå før jeg vandrer den vei som jeg ikke vender tilbake.


Min ånd* er brutt, mine dager utslukket; bare graver har jeg for mig. {* livskraft.}


Sannelig, spott omgir mig på alle kanter, og mitt øie må dvele ved deres trettekjære ferd.


Så sett nu et pant, gå i borgen for mig hos dig selv! Hvem skulde ellers gi mig håndslag*? / {* d.e. gå i borgen for mig, OSP 6, 1; 11, 15.}


Du har jo lukket deres hjerte for innsikt; derfor vil du ikke la dem vinne.


Den som forråder venner, så de blir til bytte*, hans barns øine skal tæres bort. / {* for sine forfølgere.}


Jeg er satt til et ordsprog for folk; jeg er en mann som blir spyttet i ansiktet.


Mitt øie er sløvt av gremmelse, og alle mine lemmer er som en skygge.


Rettskafne forferdes over dette, og den skyldfrie harmes over den gudløse;


men den rettferdige holder fast ved sin vei, og den som har rene hender, får enn mere kraft.


Men I - kom bare igjen alle sammen! Jeg finner dog ikke nogen vismann blandt eder.


Mine dager er faret forbi, mine planer sønderrevet - mitt hjertes eiendom!


Natt gjør de til dag, lyset, sier de, er nærmere enn det mørke som ligger like for mig.


Når jeg håper på dødsriket som mitt hus, reder i mørket mitt leie,


roper til graven: Du er min far, til makken: Du er min mor og min søster,


hvor er da mitt håp? Mitt håp - hvem øiner det?


Til dødsrikets bommer farer de* ned, på samme tid som jeg går til hvile i støvet. / {* mine forhåpninger.}


Når vil I dog engang sette en grense for eders ord? Bli først forstandige, så kan vi tale sammen.


Hvorfor er vi aktet som fe? Hvorfor er vi urene i eders øine?


Å du som sønderriver dig selv din vrede! Mon jorden for din skyld skal lates øde, og en klippe rokkes fra sitt sted?


Like fullt skal den ugudeliges lys utslukkes, og hans ilds lue skal ikke skinne.


Lyset skal formørkes i hans telt og hans lampe utslukkes over ham.


Hans kraftige skritt skal bli innsnevret, og hans eget råd styrte ham;


for han kommer inn i et garn med sine føtter, og han vandrer på et nett.


En snare griper om hans hæl, et rep tar fatt i ham.


Skjult i jorden er det garn han fanges i, og fellen ligger på hans vei.


Redsler forferder ham rundt om og jager ham hvor han setter sin fot.


Av sult blir hans kraft fortært, og ulykke står ferdig ved hans side.


Hans hud fortæres stykke for stykke, dødens førstefødte* fortærer hans lemmer. / {* d.e. sykdom som volder døden.}


Han rives bort fra sitt telt, som han setter sin lit til, og du lar ham dra avsted til redslenes konge.


Folk som ikke hører ham til, bor i hans telt; det strøes svovel over hans bosted.


Nedentil tørkes hans røtter bort, og oventil visner hans grener.


Hans minne er blitt borte i landet, og hans navn nevnes ikke mere ute på marken.


Han støtes fra lys ut i mørke, han jages bort fra jorderike.


Han har ikke barn og ikke efterkommere blandt sitt folk, og det finnes ingen i hans boliger som har sloppet unda.


Over hans dag* forferdes de som bor i Vesten, og de som bor i Østen, gripes av redsel. / {* d.e. hans undergangs dag.}


Just således går det med den urettferdiges boliger, og således med hjemmet til den som ikke kjenner Gud.


Hvor lenge vil I bedrøve min sjel og knuse mig med ord?


Det er nu tiende gang I håner mig og ikke skammer eder ved å krenke mig.


Har jeg virkelig faret vill, da blir min villfarelse min egen sak.


Vil I virkelig ophøie eder over mig og vise mig at min vanære har rammet mig med rette?


Så vit da at Gud har gjort mig urett og satt sitt garn omkring mig!


Se, jeg roper: Vold! - men jeg får intet svar; jeg skriker om hjelp, men det er ingen rett å få.


Min vei har han stengt, så jeg ikke kommer frem, og over mine stier legger han mørke.


Min ære har han avklædd mig og tatt bort kronen fra mitt hode.


Han bryter mig ned på alle kanter, så jeg går til grunne, og han rykker op mitt håp som et tre.


Han lar sin vrede brenne mot mig og akter mig som sin fiende.


Hans hærflokker kommer alle sammen og rydder sig vei mot mig, og de leirer sig rundt om mitt telt.


Mine brødre har han drevet langt bort fra mig, og mine kjenninger er blitt aldeles fremmede for mig.


Mine nærmeste holder sig borte, og mine kjente har glemt mig.


Mine husfolk og mine tjenestepiker akter mig for en fremmed; jeg er en utlending i deres øine.


Kaller jeg på min tjener, så svarer han ikke; med egen munn må jeg bønnfalle ham.


Min ånde er motbydelig for min hustru, og min vonde lukt for min mors sønner.


Endog barn forakter mig; vil jeg reise mig, så taler de mot mig.


Alle mine nærmeste venner avskyr mig, og de jeg elsket, har vendt sig mot mig.


Mine ben trenger ut gjennem min hud og mitt kjøtt, og bare tannhinnen er ennu urørt på mig.


Forbarm eder, forbarm eder over mig, I mine venner! For Guds hånd har rørt ved mig.


Hvorfor forfølger I mig likesom Gud og blir ikke mette av mitt kjøtt?


Men gid mine ord måtte bli opskrevet! Gid de måtte bli optegnet i en bok,


ja, med jerngriffel og bly for evig bli hugget inn i sten!


Men jeg - jeg vet min gjenløser lever, og som den siste skal han stå frem på støvet.


Og efterat denne min hud er blitt ødelagt, skal jeg ut fra mitt kjød skue Gud,


han som jeg skal skue, mig til gode, han som mine øine skal se og ikke nogen fremmed - mine nyrer tæres bort i mitt liv*. / {* av lengsel herefter, 2KO 5, 2.}


Når I sier: Hvor vi skal forfølge ham! - I har jo funnet skylden hos mig -


så frykt for sverdet! For vrede er en synd som er hjemfalt til sverd. Dette sier jeg forat I skal tenke på at det kommer en dom.


Derfor legger mine tanker mig svaret i munnen, og derfor stormer det i mig;


hånende tilrettevisning må jeg høre, og min ånd gir mig svar ut fra min innsikt.


Vet du da ikke at slik har det vært fra evighet, fra den tid mennesker blev satt på jorden,


at de ugudeliges jubel er kort, og den gudløses glede bare varer et øieblikk?


Stiger enn hans stolthet til himmelen, og når enn hans hode til skyen,


så går han dog likesom sitt skarn til grunne for evig; de som så ham, spør: Hvor er han?


Som en drøm flyr han bort, og ingen finner ham mere; han jages bort som et nattesyn.


Det øie som så ham, ser ham ikke mere, og hans sted skuer ham ikke lenger.


Hans barn må søke småfolks yndest, og hans hender må gi hans gods tilbake.


Hans ben var fulle av ungdomskraft, men nu ligger den med ham i støvet.


Smaker enn det onde søtt i hans munn, skjuler han det under sin tunge,


sparer han på det og slipper det ikke, men holder det tilbake under sin gane,


så blir dog hans mat omskapt i hans innvoller og blir til ormegift i hans liv.


Han slukte gods, og han må spy det ut igjen; Gud driver det ut av hans buk.


Ormegift må han innsuge; huggormens tunge dreper ham.


Han skal ikke få se bekker, elver av honning og elver av melk.


Han må gi tilbake det han har tjent, og får ikke nyte det; meget gods har han vunnet, men han får liten glede av det.


For han knuste småfolk og lot dem ligge der; han rante hus til sig, men får ikke bygge dem om;


han kjente aldri ro i sitt indre; han skal ikke slippe unda med sine skatter.


Det var intet som undgikk hans grådighet; derfor varer ikke hans lykke.


Midt i hans rikdom blir det trangt for ham; hver nødlidende vender sin hånd mot ham.


For å fylle hans buk sender Gud sin brennende vrede mot ham og lar sin mat regne på ham.


Flykter han for våben av jern, så gjennemborer en bue av kobber ham.


Når han så drar pilen ut av sin rygg, og den lynende odd kommer frem av hans galle, da faller dødsredsler over ham.


Alt mørke er opspart for hans vel gjemte skatter; en ild som intet menneske puster til, fortærer ham; den eter det som er igjen i hans telt.


Himmelen åpenbarer hans misgjerning, og jorden reiser sig mot ham.


Det han har samlet i sitt hus, føres bort, det skylles bort på Guds vredes dag.


Dette er den lodd som et ugudelig menneske får av Gud, den arv som er tilkjent ham av den Allmektige.


Hør aktsomt på mitt ord og la dette være den trøst I yder mig!


Tål mig, så jeg kan få tale, og når jeg har talt, kan du spotte.


Mon min klage gjelder et menneske? Eller hvorfor skulde min ånd ikke bli utålmodig?


Vend eder til mig og bli forferdet og legg hånd på munn!


Kommer jeg det i hu, så forferdes jeg, og mitt kjød gripes av skjelving.


Hvorfor blir de ugudelige i live, blir gamle og tiltar endog i velmakt?


De ser sine barn trives omkring sig, og sine efterkommere har de for sine øine.


Deres hus er sikre mot redsler, og Guds ris kommer ikke over dem.


Hans okse parrer sig og spiller ikke, hans ku kalver og kaster ikke i utide.


De slipper sine barn ut som småfeet, og deres smågutter hopper omkring.


De synger til tromme og citar, og de gleder sig ved fløitens lyd.


De lever sine dager i lykke, og i et øieblikk farer de ned til dødsriket.


Og dog sa de til Gud: Vik fra oss! Vi har ikke lyst til å kjenne dine veier.


Hvad er den Allmektige, at vi skulde tjene ham, og hvad gagn skulde vi ha av å vende oss til ham med bønn?


Ja*, men deres lykke står ikke i deres egen hånd. - **De ugudeliges tanker er langt fra mine tanker. / {* vil I si.} / {** Her begynner Jobs svar.}


Hvor ofte utslukkes vel de ugudeliges lampe, og hvor ofte hender det at ulykke kommer over dem? Hvor ofte tildeler han dem vel smerter i sin vrede?


Hvor ofte blir de vel som strå for vinden, som agner stormen fører bort?


Men Gud* gjemmer hans straff til hans barn. - **Ja, men han burde straffe ham selv, så han fikk kjenne det. / {* vil I si.} / {** Dette er Jobs svar.}


Med egne øine burde han få se sin undergang, og av den Allmektiges vrede burde han få drikke selv.


For hvad bryr han sig om sitt hus efter sin død, når hans måneders tall er ute?


Vil nogen lære Gud visdom, han som dømmer de høieste*? / {* d.e. englene.}


Den ene dør midt i sin velmakt, helt trygg og rolig;


hans kar var fulle av melk, og margen i hans ben var saftfull.


Den andre dør med sorg i hjertet og har aldri nytt nogen lykke.


Begge ligger de i støvet, og makk dekker dem.


Se, jeg kjenner eders tanker og de onde råd hvormed I gjør urett mot mig;


for I sier: Hvor er tyrannens hus, og hvor er det telt de ugudelige bor i?


Har I aldri spurt dem som har faret vidt omkring? Og I vil vel ikke forkaste deres vidnesbyrd,


at den onde spares på ulykkens dag, på vredens dag føres han unda.


Hvem foreholder ham hans ferd like i hans ansikt? og når han gjør noget, hvem gjengjelder ham det?


Til graven bæres han med ære, og over gravhaugen holder de vakt.


Søt er hans hvile i dalens muld, og alle mennesker vandrer i hans spor, og det er ikke tall på dem som har gått foran ham.


Hvor kan I da trøste mig med så tom en trøst? Av eders svar blir det bare troløshet tilbake.


Kan vel en mann være til gagn for Gud? Nei, bare sig selv gagner den forstandige.


Er det til nogen nytte for den Allmektige at du er rettferdig, eller til nogen vinning at du vandrer ulastelig?


Er det for din gudsfrykts skyld han refser dig eller går i rette med dig?


Er ikke din ondskap stor og dine misgjerninger uten ende?


Du tok jo pant av dine brødre uten grunn og drog klærne av de nakne.


Du gav ikke den trette vann å drikke, og den sultne nektet du brød.


Men den som gikk frem med vold, han fikk landet i eie, og den som var høit aktet, bodde i det.


Enker har du latt fare tomhendt, og farløses armer blev knust.


Derfor er det snarer rundt omkring dig, og en hastig redsel forferder dig.


Eller ser du ikke mørket og den vannflom som dekker dig?


Er ikke Gud høi som himmelen? Og se de øverste stjerner, hvor høit de står!


Og du sier: Hvad vet Gud? Kan han vel dømme gjennem mørket?


Skyene er et dekke for ham, så han ikke ser noget, og på himmelens hvelving vandrer han.


Vil du følge den sti som syndens menn vandret på i de gamle dager,


de som blev bortrykket før tiden, og under hvis føtter grunnen fløt bort som en strøm,


de menn som sa til Gud: Vik fra oss, og som spurte hvad den Allmektige vel skulde kunne gjøre for dem,


enda han hadde fylt deres hus med det som var godt? - Men de ugudeliges tanker er lang fra mine tanker. -


De rettferdige så det* og gledet sig, og de uskyldige spottet dem: / {* JBS 22, 16.}


Sannelig, våre fiender er tilintetgjort, og ild har fortært deres overflod.


Forlik dig nu med ham, så vil du få fred! Og så skal lykke times dig.


Ta imot lærdom av hans munn og legg dig hans ord på hjerte!


Vender du om til den Allmektige, da skal din lykke bli bygget op igjen; men du må få urett bort fra dine telt.


Kast ditt gull i støvet og ditt Ofir-gull blandt bekkenes stener!


Så skal den Allmektige være ditt gull, være som dynger av sølv for dig,


for da skal du glede dig i den Allmektige og løfte ditt åsyn til Gud.


Du skal bede til ham, og han skal høre dig, og du skal opfylle dine løfter,


og setter du dig noget fore, da skal det lykkes for dig, og over dine veier skal det skinne lys;


når de fører nedover, skal du si: Opover! Han skal frelse den som slår sitt øie ned;


han skal redde endog den som ikke er uskyldig; ved dine henders renhet skal han bli reddet*. / {* når du beder for ham. 1TI 2, 8. JAK 5 16.}


Ennu idag gjelder min klage for å være gjenstridighet; min hånd hviler dog tungt på mitt sukk*. / {* d.e. jeg søker dog å dempe min klage.}


Bare jeg visste å finne ham og kunde komme frem til hans trone!


Jeg skulde legge min sak frem for hans åsyn og fylle min munn med beviser.


Jeg skulde få vite de ord han vilde svare mig, og merke mig hvad han vilde si til mig.


Skulde han da med full kraft stride mot mig? Mon ikke just han skulde akte på mine ord?


Da skulde en rettskaffen mann gå i rette med ham, og jeg skulde slippe fra min dommer for all tid.


Men går jeg mot øst, så er han ikke der; går jeg mot vest, så blir jeg ikke var ham;


er han virksom i nord, så ser jeg ham ikke; går han mot syd, så øiner jeg ham ikke.


For han kjenner den vei jeg holder mig til; prøvde han mig, så skulde jeg gå frem av prøven som gullet.


Min fot holdt sig i hans spor; jeg fulgte hans vei og bøide ikke av.


Fra hans lebers bud vek jeg ikke; fremfor min egen lov* aktet jeg på hans munns ord. / {* RMR 7, 23.}


Men han er den eneste, og hvem hindrer ham? Hvad hans sjel lyster, det gjør han.


For han fullbyrder det han har fastsatt for mig, og av sådant er det meget hos ham.


Derfor reddes jeg for ham; tenker jeg på det*, så bever jeg for ham. / {* JBS 23, 14.}


Og Gud har knekket mitt mot, og den Allmektige har forferdet mig,


fordi jeg ikke blev rykket bort før mørket kom, og fordi han ikke skjulte ulykkens natt for mig.


Hvorfor lar den Allmektige aldri sine straffetider komme? Og hvorfor får de som kjenner ham, ikke se hans dager?


Folk flytter grenseskjell; de raner fe og fører det på beite.


Farløses asen driver de bort; enkens okse tar de i pant.


Fattigfolk trenger de ut av veien; alle de saktmodige i landet må skjule sig.


Ja, som villesler i ørkenen går de ut til sin gjerning og leter efter føde; ødemarken gir dem brød til barna.


På marken høster de den ugudeliges fôr, og i hans vingård holder de efterhøst.


Nakne overnatter de uten klær og uten dekke i kulden.


Av skyllregnet på fjellet blir de våte, og fordi de ikke har noget annet ly, trykker de sig inn til berget.


Den farløse rives bort fra mors bryst, og armingens klær blir tatt som pant.


Nakne går de, uten klær, og sultne bærer de kornbånd.


Mellem de ugudeliges murer perser de olje; de treder vinpersene og tørster.


Fra byen lyder døendes stønn, og de hårdt sårede skriker om hjelp; men Gud enser ikke slik urett.


Andre er fiender av lyset; de kjenner ikke dets veier og holder sig ikke på dets stier.


Før dag står morderen op, slår ihjel den som er arm og fattig, og om natten er han som tyven.


Horkarlens øie speider efter skumringen; han sier: Intet øie ser mig, og han dekker sitt ansikt til.


I mørket bryter de inn i husene, om dagen lukker de sig inne; lyset vil de ikke vite av.


For nattens mørke er morgen for dem alle; de er velkjente med nattemørkets redsler.


Hastig* rives de med av strømmen; forbannet blir deres arvedel i landet; de ferdes ikke mere på veien til vingårdene. / {* mener I.}


Tørke og hete sluker snevann, dødsriket dem som synder.


Hans mors liv glemmer ham, makken fortærer ham med lyst, ingen minnes ham mere, og ondskapen blir som et splintret tre.


Slik går det med den som har plyndret den ufruktbare, som ikke fødte, og aldri har gjort godt mot enker.


Men* Gud opholder voldsmennene lenge med sin kraft; de reiser sig igjen, skjønt de mistvilte om livet. / {* Dette er Jobs svar.}


Han lar dem leve i trygghet og støtter dem; hans øine våker over deres veier.


De stiger høit; en liten stund, så er de ikke mere; de segner og dør som alle andre, og som aks-toppen skjæres de av.


Og er det nu ikke så, hvem gjør mig da til løgner og mitt ord til intet?


Hos ham er herskermakt og redsel; han skaper fred i sine høie himler.


Er det tall på hans skarer? Og hvem overstråles ikke av hans lys?


Hvorledes skulde da et menneske være rettferdig for Gud eller en som er født av en kvinne, være ren?


Selv månen skinner ikke klart, og stjernene er ikke rene i hans øine,


hvor meget mindre da mennesket, den makk, menneskebarnet, det kryp som det er.


Hvor du har hjulpet den avmektige, støttet den kraftløse arm!


Hvor du har gitt den uvise råd, og hvilket overmål av visdom du har lagt for dagen!


Hvem har du fremført dine ord for, og hvis ånd har talt gjennem dig?


Dødsrikets skygger skjelver, vannenes dyp og de som bor i dem.


Dødsriket ligger åpent for ham og avgrunnen uten dekke.


Han breder Norden ut over det øde rum, han henger jorden på intet.


Han binder vannene sammen i sine skyer, og skyene brister ikke under dem.


Han lukker for sin trone, breder sine skyer over den.


En grense har han dradd i en ring over vannene, der hvor lyset grenser til mørket.


Himmelens støtter skjelver, og de forferdes for hans trusel.


Ved sin kraft oprører han havet, og ved sin forstand knuser han Rahab.


Ved hans ånde blir himmelen klar; hans hånd gjennemborer den lettfarende drage.


Se, dette er bare utkantene av hans verk; hvor svak er lyden av det ord vi hører! Men hans veldes torden - hvem forstår den?


Og Job blev ved å fremføre sin visdomstale og sa:


Så sant Gud lever, som har tatt min rett fra mig, den Allmektige, som har voldt mig bitter sorg


- for ennu er hele mitt livspust i mig og den Allmektiges ånde i min nese - :


Mine leber taler ikke urett, og min tunge taler ikke svik.


Det være langt fra mig å gi eder rett! Inntil jeg opgir ånden, lar jeg ikke min brødefrihet tas fra mig.


Jeg holder fast på min rettferdighet og slipper den ikke; mitt hjerte laster mig ikke for nogen av mine dager.


La min fiende stå der som en ugudelig, og min motstander som en urettferdig!


For hvad håp har den gudløse, når Gud avskjærer hans liv, når han tar hans sjel fra ham?


Hører vel Gud hans skrik når trengsel kommer over ham?


Eller kan han glede sig i den Allmektige, kan han påkalle Gud til enhver tid?


Jeg vil lære eder om Guds hånd; jeg vil ikke dølge hvad den Allmektige har i sinne.


I har jo alle selv sett det; hvorfor fører I da så tom en tale?


Dette er det ugudelige menneskes lodd hos Gud og den arv som voldsmennene får av den Allmektige:


Får han mange barn, så er de hjemfalt til sverdet; hans ætlinger får ikke brød å mette sig med.


De av dem som slipper unda, legges i graven ved pest, og enkene holder ikke sørgefest over dem.


Når han dynger op sølv som støv og samler sig klær som lere,


så blir det de rettferdige som klær sig med det han har samlet, og sølvet skal de skyldfrie dele.


Som møllet har han bygget sitt hus og som den hytte en markvokter lager sig.


Rik legger han sig, og intet er tatt bort; han slår sine øine op, og det* er der ikke. / {* det han eide.}


Som en vannflom innhenter redsler ham, om natten fører en storm ham bort.


Østenvinden løfter ham op, så han farer avsted, og den blåser ham bort fra hans sted.


Gud skyter sine piler mot ham og sparer ham ikke; for hans hånd flyr han i hast.


Folk klapper i hendene og håner ham og piper ham bort fra hans sted.


Sølvet har jo sin grube, og gullet, som renses, sitt finnested;


jern hentes frem av jorden, og sten smeltes til kobber.


De gjør ende på mørket, og inn i de innerste kroker gransker de stener som ligger i det sorte mørke;


de bryter en sjakt langt borte fra menneskers bolig; der ferdes de glemt, dypt under menneskers føtter; der henger de og svever langt borte fra mennesker.


Av jorden kommer det brød; men inne i den blir alt veltet om som av ild.


Safiren har sin bolig i dens stener, og gullklumper finnes der.


Ingen rovfugl kjenner stien dit ned, og intet falkeøie har sett den;


stolte rovdyr har ikke trådt på den, ingen løve har skredet frem over den.


På den hårde sten legger de sin hånd, de velter hele fjell om fra grunnen av.


I berget sprenger de ganger, og allehånde kostelige ting får de se.


De demmer for dryppet av vannårene og fører skjulte ting frem i lyset.


Men visdommen hvor skal den finnes? Og hvor har forstanden sin bolig?


Intet menneske kjenner dens verd, og den finnes ikke i de levendes land.


Dypet sier: I mig er den ikke, og havet sier: Den er ikke hos mig.


Den kan ikke kjøpes for kostelig gull, og dens pris ikke opveies med sølv.


Den opveies ikke med Ofirs gull, med den dyre onyks og safir.


Gull og glass kommer ikke op imot den, og en kan ikke bytte den til sig for kar av fint gull.


Koraller og krystall kan ikke engang nevnes, og det å eie visdom er bedre enn perler.


Etiopias topas kommer ikke op imot den; den kan ikke opveies med det reneste gull.


Hvor kommer da visdommen fra? Og hvor har forstanden sin bolig?


Den er dulgt for alle levendes øine, den er skjult for himmelens fugler;


avgrunnen og døden sier: Bare et frasagn om den er kommet oss for øre.


Gud kjenner veien til den, og han vet hvor den har sin bolig.


For hans øie når til jordens ender; allting under himmelen ser han.


Da han fastsatte vindens vekt og gav vannet dets mål,


da han satte en lov for regnet og en vei for lynstrålen,


da så han visdommen og åpenbarte den, da lot han den stå frem og utforsket den.


Og han sa til mennesket: Se, å frykte Herren, det er visdom, og å fly det onde er forstand.


Å, om jeg hadde det som i fordums måneder, som i de dager da Gud vernet om mig,


da hans lampe skinte over mitt hode, da jeg ved hans lys vandret gjennem mørket,


slik som jeg hadde det i min modne manndoms dager, da Guds vennskap hvilte over mitt telt,


da den Allmektige ennu var med mig, og jeg hadde mine barn omkring mig,


da mine føtter badet sig i melk, og berget ved mitt hus lot bekker av olje strømme frem!


Når jeg gikk op til porten i byen og inntok mitt sete på torvet,


da drog de unge sig unda ved synet av mig, og de gråhårede reiste sig og blev stående;


høvdinger lot være å tale og la hånden på sin munn;


de fornemme tidde stille, og deres tunge blev hengende ved ganen.


Enhver som hørte om mig, priste mig lykkelig, og hver den som så mig, gav mig lovord.


For jeg berget armingen som ropte om hjelp, og den farløse som ingen hjelper hadde.


Den som var sin undergang nær, velsignet mig, og enkens hjerte fikk jeg til å juble.


Jeg klædde mig i rettferdighet, og den opslo sin bolig i mig; rettsinn bar jeg som kappe og hue.


Øine var jeg for den blinde, og føtter var jeg for den halte.


En far var jeg for de fattige, og ukjente folks sak gransket jeg.


Jeg knuste den urettferdiges kjever og rev byttet bort fra hans tenner.


Jeg tenkte da: I mitt rede skal jeg få dø, og mine dager skal bli tallrike som sand.


Min rot skal ligge åpen for vann, og nattens dugg skal falle på mine grener.


Min ære blir alltid ny, og min bue forynges i min hånd.


Mig hørte de på, de ventet og lyttet i taushet til mitt råd.


Når jeg hadde talt, tok de ikke til orde igjen, og min tale dryppet ned over dem.


De ventet på min tale som på regn, de åpnet sin munn som for vårregn.


Når de var motløse, smilte jeg til dem, og mitt åsyns lys kunde de ikke formørke.


Fikk jeg lyst til å gå til dem, da satt jeg der som høvding og tronte som en konge i sin krigerskare, lik en som trøster de sørgende.


Men nu ler de av mig, de som er yngre av år enn jeg, hvis fedre jeg aktet så ringe at jeg ikke vilde sette dem blandt mine fehunder.


Hvad hjelp kunde jeg også ha av dem, de som har mistet all manndomskraft?


De er uttæret av nød og sult; de gnager på den tørre mo, som allerede igår var ørk og øde;


de plukker melde innunder buskene, og gyvelbuskens røtter er deres brød.


Fra menneskenes samfund jages de ut; folk roper efter dem som efter tyver.


I fryktelige kløfter må de bo, i huler i jord og berg.


Mellem buskene skriker de, i neslekratt samler de sig,


barn av dårer og æreløse folk, pisket ut av landet.


Og nu er jeg blitt til en spottesang og et ordsprog for dem.


De avskyr mig, holder sig langt borte fra mig, og mitt ansikt sparer de ikke for spytt;


for de har løst sine tøiler og ydmyket mig, og bislet har de kastet av for mine øine.


Ved min høire side reiser deres yngel sig; mine føtter støter de bort og legger sine ulykkesveier mot mig.


De bryter op min sti, de gjør hvad de kan for å ødelegge mig, de som selv ingen hjelper har.


Som gjennem en vid revne kommer de; gjennem nedstyrtende murer velter de sig frem.


Redsler har vendt sig mot mig, som stormen forfølger de min ære, og som en sky er min velferd faret bort.


Og nu utøser min sjel sig i mig; trengsels dager holder mig fast.


Natten gjennemborer mine ben, så de faller av, og min verk og pine hviler ikke.


Ved Guds store kraft er det blitt slik med mig at min klædning ikke er til å kjenne igjen; den henger tett omkring mig som kraven på min underkjortel.


Han har kastet mig ut i skarnet, så jeg er blitt lik støv og aske.


Jeg skriker til dig, men du svarer mig ikke; jeg står der, og du bare ser på mig.


Du er blitt grusom mot mig, med din sterke hånd forfølger du mig.


Du løfter mig op i stormen, du lar mig fare avsted, og du lar mig forgå i dens brak;


for jeg vet at du fører mig til døden, til den bolig hvor alt levende samles.


Dog, rekker ikke mennesket ut sin hånd når alt synker i grus? Skriker han ikke om hjelp når han er kommet i ulykke?


Gråt jeg ikke selv over den som hadde hårde dager? Sørget ikke min sjel over den fattige?


For jeg ventet godt, men det kom ondt; jeg håpet på lys, men det kom mørke.


Mine innvoller koker og er ikke stille; trengsels dager er kommet over mig.


Sort går jeg omkring, men ikke av solens hete; midt iblandt folk reiser jeg mig og roper om hjelp.


Jeg er blitt en bror av sjakaler og en stallbror av strutser.


Min hud er sort og faller av mig, og mine ben er brent av hete.


Og min citar er blitt til sorg, og min fløite til gråt og klage.


En pakt hadde jeg gjort med mine øine, at jeg ikke skulde se på en jomfru.


Hvad lodd vilde jeg ellers få av Gud i himmelen, eller hvad arv av den Allmektige i det høie?


Rammer ikke fordervelse den urettferdige, og ulykke dem som gjør det onde?


Ser ikke han mine veier, og teller han ikke alle mine skritt?


Dersom jeg har faret frem med falskhet, og min fot har hastet til svik


- la Gud veie mig på rettferds vektskål, og han skal se at jeg er uten skyld -


dersom mine skritt har bøid av fra veien, og mitt hjerte har fulgt mine øine, og dersom der er nogen flekk på mine hender,


gid da en annen må ete det jeg har sådd, og gid det jeg har plantet, må rykkes op med rot!


Dersom mitt hjerte har latt sig dåre for en kvinnes skyld, og jeg har luret ved min næstes dør,


gid da min hustru må male korn* for en annen, og andre menn bøie sig over henne! / {* 2MO 11, 5.}


For slikt er en skjenselsdåd, det er en misgjerning, hjemfalt til dom;


det er en ild som fortærer like til avgrunnen; alt mitt gods skulde den gjøre ende på.


Har jeg krenket min træls og min trælkvinnes rett, når de hadde nogen trette med mig?


Hvad skulde jeg da gjøre om Gud stod op, og hvad skulde jeg svare ham om han gransket saken?


Har ikke han som skapte mig i mors liv, skapt også dem, og har ikke en og den samme dannet oss i mors liv?


Har jeg nektet fattigfolk det de ønsket, og latt enkens øine tæres bort?


Har jeg ett mitt brød alene, så den farløse ikke fikk ete av det?


Nei, fra min ungdom av vokste han op hos mig som hos en far, og fra min mors liv av førte jeg henne* ved hånden. / {* enken, JBS 31, 16.}


Har jeg kunnet se en ulykkelig uten klær eller en fattig uten et plagg å ha på sig?


Måtte ikke hans lender velsigne mig, fordi han fikk varme sig med ull av mine får?


Har jeg løftet min hånd mot den farløse, fordi jeg var viss på å få medhold i retten?


Gid da min skulder må falle fra sitt ledd, og min arm bli brutt løs fra sin skål!


For Guds straff fylte mig med redsel, og mot hans velde maktet jeg intet.


Har jeg satt mitt håp til gullet og sagt til gullklumpen: Du er min tillit?


Har jeg gledet mig fordi min rikdom blev stor, og fordi min hånd vant mig meget gods?


Når jeg så sollyset, hvorledes det strålte, og månen, hvor herlig den skred frem,


blev da mitt hjerte dåret i lønndom, så jeg sendte dem håndkyss*? / {* så jeg gjorde mig skyldig i avgudsdyrkelse.}


Nei, også det vilde være en misgjerning, hjemfalt til dom; for da hadde jeg fornektet Gud i det høie.


Har jeg gledet mig ved min fiendes uferd og jublet når ulykken rammet ham?


Nei, jeg tillot ikke min munn å synde ved å forbanne ham og ønske ham døden.


Må ikke mine husfolk vidne at enhver fikk mette sig ved mitt bord?


Aldri måtte en fremmed ligge utenfor mitt hus om natten; jeg åpnet mine dører for den veifarende.


Har jeg, som mennesker pleier, skjult mine synder og dulgt min misgjerning i min barm,


fordi jeg fryktet den store mengde og var redd for de fornemme slekters forakt, så jeg tidde stille og ikke gikk ut av min dør?


Å, om jeg hadde nogen som vilde høre på mig! Se, her er min underskrift*, la den Allmektige svare mig! Å, om jeg hadde det skrift min motpart har satt op! / {* mitt underskrevne innlegg i saken.}


Sannelig, jeg skulde ta det på min skulder, jeg skulde feste det til mitt hode som en krone;


jeg skulde gjøre ham regnskap for alle mine skritt, som en fyrste skulde jeg møte ham.


Dersom min aker skriker over mig, og alle dens furer gråter,


dersom jeg har fortæret dens grøde uten betaling og utslukket dens eiers liv,


gid det da må vokse torner på min aker istedenfor hvete og ugress istedenfor bygg! Her ender Jobs ord.


De tre menn svarte ikke Job mere, fordi han var rettferdig i sine egne øine.


Da optendtes Elihus vrede - han stammet fra Bus* og var sønn av Barak'el, av Rams ætt. Mot Job optendtes hans vrede, fordi han holdt sig selv for å være rettferdig for Gud, / {* 1MO 22, 21.}


og mot hans tre venner optendtes hans vrede, fordi de ikke fant noget svar og allikevel dømte Job skyldig.


Elihu hadde ventet med å tale til Job, fordi de andre var eldre av år enn han.


Da nu Elihu så at det ikke var noget svar i de tre menns munn, da optendtes hans vrede.


Så tok da Elihu, sønn av Barak'el, busitten, til orde og sa: Jeg er ung av år, og I er gråhårede; derfor holdt jeg mig tilbake og torde ikke uttale for eder hvad jeg vet.


Jeg tenkte: La alderen tale og de mange år forkynne visdom!


Dog, det er menneskets ånd og den Allmektiges åndepust som gjør forstandig.


De gamle er ikke alltid vise, ikke alltid forstår oldinger hvad rett er.


Derfor sier jeg: Hør nu på mig! Også jeg vil uttale hvad jeg vet.


Jeg ventet på eders ord, jeg lyttet efter forstandig tale fra eder, mens I grundet på hvad I skulde si.


Jeg gav akt på eder; men det var ingen av eder som gjendrev Job, ingen som svarte på hans ord.


Si ikke: Vi har funnet visdom hos ham; bare Gud kan få bukt med ham, ikke noget menneske!


Han har jo ikke rettet sin tale mot mig, og med eders ord vil jeg ikke svare ham.


De er forferdet og svarer ikke mere; ordene er blitt borte for dem.


Skal jeg vente, fordi de ikke taler, fordi de står der og ikke svarer mere?


Også jeg vil nu svare for min del; også jeg vil uttale hvad jeg vet.


For jeg er full av ord; ånden i mitt indre driver mig.


Mitt indre er som innestengt vin; som nyfylte skinnsekker vil det revne.


Jeg vil tale, så jeg kan få luft; jeg vil åpne mine leber og svare.


Jeg vil ikke ta parti for nogen, og jeg vil ikke smigre for noget menneske;


for jeg forstår ikke å smigre; ellers kunde min skaper lett rykke mig bort.


Men hør nu, Job, på min tale og lytt til alle mine ord!


Se, jeg har åpnet mine leber, allerede taler min tunge i min munn.


Ærlige og opriktige er mine ord, og hvad jeg vet, skal mine leber uttale likefrem.


Guds Ånd har skapt mig, og den Allmektiges ånde holder mig live.


Hvis du kan, så svar mig! Rust dig mot mig, tred frem!


Se, jeg er din like for Gud, også jeg er dannet av ler.


Redsel for mig skal ikke overvelde dig, og min myndighet ikke tynge dig.


Sannelig, du har sagt i mitt nærvær, så lød dine ord som jeg hørte:


Ren er jeg, uten brøde, plettfri er jeg og fri for misgjerning;


men Gud søker grunn til fiendskap mot mig, han akter mig for sin uvenn;


han setter mine føtter i stokken og vokter på alle mine veier.


Nei, i dette har du ikke rett, svarer jeg dig; Gud er jo større enn et menneske.


Hvorfor går du i rette med ham? Han svarer jo ikke et eneste ord.


Men én gang taler Gud, ja to ganger hvis mennesket ikke akter på det.


I drøm, i nattlig syn, når dyp søvn faller på menneskene, når de slumrer på sitt leie,


da åpner han deres ører og trykker sitt segl på advarselen til dem,


for å få mennesket til å la sin gjerning fare og for å utrydde overmotet hos mannen,


for å berge hans sjel fra graven og hans liv fra å rammes av det drepende spyd.


Mennesket tuktes også med smerter på sitt leie, og en stadig uro går gjennem marg og ben.


Han vemmes ved brød og hans sjel ved lekker mat.


Hans kjøtt tæres bort, så en ikke ser det mere, og hans ben, som en før ikke så, ligger bare;


hans sjel kommer nær til graven og hans liv til dødens engler.


Er det da hos ham en engel, en tolk, en av tusen, som forkynner mennesket dets rette vei,


da ynkes Gud over ham og sier: Fri ham fra å fare ned i graven! Jeg har fått løsepenger.


Hans kropp blir da frodigere enn i ungdommen, han blir atter som i sin ungdoms dager.


Han beder til Gud, og han er ham nådig; han ser Guds åsyn med jubel, og han gir mennesket dets rettferdighet tilbake.


Han synger for menneskene og sier: Jeg hadde syndet og gjort det rette kroket, men han gjengjeldte mig det ikke;


han har fridd min sjel fra å fare ned i graven, og mitt liv ser lyset med lyst.


Se, alt dette gjør Gud to ganger, ja tre, mot en mann


for å frelse hans sjel fra graven, så han omstråles av de levendes lys.


Gi akt, Job, hør på mig! Ti, så jeg får tale.


Har du ord, så svar mig, tal! Jeg vil gjerne gi dig rett.


Hvis ikke, så hør du på mig! Ti, så jeg får lære dig visdom.


Og Elihu tok atter til orde og sa:


Hør mine ord, I vise, og lån mig øre, I forstandige!


Øret prøver jo ord, likesom ganen smaker mat.


La oss velge det som er rett; la oss sammen søke å finne ut hvad der er godt!


Job har jo sagt: Jeg er rettferdig, og Gud har tatt min rett fra mig;


tross min rett skal jeg være en løgner; en drepende pil har rammet mig, enda der ingen brøde er hos mig.


Hvem er en mann som Job, han som drikker bespottelse som vann* / {* JBS 15, 16.}


og gir sig i lag med dem som gjør ondt, og søker omgang med ugudelige menn?


For han har sagt: En mann har intet gagn av at han holder vennskap med Gud.


Derfor, I forstandige, hør på mig! Det være langt fra Gud å gjøre noget syndig og fra den Allmektige å være urettferdig!


Han lønner mennesket efter dets gjerninger og gjengjelder mannen efter hans ferd.


Ja sannelig, Gud gjør ikke noget syndig, og den Allmektige forvender ikke retten.


Hvem har overgitt jorden til hans varetekt, og hvem har overlatt hele jorderike til ham?


Dersom han bare vilde tenke på sig selv og dra sin Ånd og sin ånde til sig igjen,


da skulde alt kjød opgi ånden på én gang, og mennesket bli til støv igjen.


Men gi nu akt og hør på dette, lytt nøye til mine ord!


Kan vel en som hater retten, være hersker? Eller tør du fordømme den Rettferdige, den Mektige?


Sier vel nogen til en konge: Din niding, eller til en fyrste: Du ugudelige?


Gud tar jo ikke parti for fyrster og akter ikke en rik høiere enn en fattig? De er jo alle hans henders verk.


I et øieblikk dør de, midt om natten; folket raver og forgår, og den mektige rykkes bort, ikke ved menneskehånd.


For hans øine vokter på hver manns veier, og han ser alle hans skritt;


det finnes intet mørke og ingen dødsskygge hvor de som gjør ondt kan skjule sig;


Gud har ikke nødig å gi lenge akt på en mann før han må møte for Guds dom.


Han knuser de mektige uten å granske deres sak og setter så andre i deres sted.


Ja, han kjenner deres gjerninger, og han slår dem ned om natten så de går til grunne.


Han tukter dem som ugjerningsmenn, på et sted hvor alle kan se det;


for derfor vek de bort fra ham og aktet ikke på nogen av hans veier,


forat de skulde la de fattiges skrik komme for ham, forat han skulde høre de undertryktes rop.


Lar han være å skride inn, hvem tør da fordømme ham? Skjuler han sitt åsyn, hvem får da se ham? Både med et folk og med et enkelt menneske gjør han jo således,


forat et gudløst menneske ikke skal herske, forat det ikke skal være snarer for folket.


For har vel et slikt menneske nogensinne sagt til Gud: Jeg har vært overmodig, jeg vil herefter ikke gjøre det som ondt er;


det jeg ikke ser, det må du lære mig; har jeg gjort urett, så vil jeg ikke gjøre det mere?


Skulde han vel gjengjelde efter ditt tykke? Du har jo klandret ham*. Så må du velge og ikke jeg, og hvad du vet, får du si. / {* nemlig for hans gjengjeldelse.}


Forstandige menn vil si til mig, ja hver vismann som hører på mig:


Job taler uten skjønnsomhet, og hans ord er ikke forstandige.


Gid Job måtte bli prøvd uavlatelig, fordi han har svart på onde menneskers vis!


For til sin synd legger han brøde; her iblandt oss klapper han i hendene* og bruker mange ord om Gud. / {* d.e. han håner; JBS 27, 23.}


Holder du det for rett, du som har sagt: Jeg er rettferdigere enn Gud,


at du sier: Hvad nytter det mig, hvad gagn har jeg av at jeg ikke synder?


Jeg vil gi dig svar, og dine venner med dig.


Vend ditt øie mot himmelen og se, gi akt på skyene høit over dig!


Om du synder, hvad gjør du ham med det? Og er dine overtredelser mange, hvad skade volder du ham?


Er du rettferdig, hvad kan du gi ham, hvad mottar han av din hånd?


Bare for et menneske, din likemann, kan din ugudelighet ha noget å si, og bare for et menneskebarn din rettferdighet.


Over de mange undertrykkelser klager de; de skriker om hjelp mot de mektiges arm.


Men ingen sier: Hvor er Gud, min skaper, han som lar lovsanger lyde om natten*, / {* d.e. i ulykkens natt.}


han som gir oss forstand fremfor jordens dyr og gjør oss vise fremfor himmelens fugler?


Da roper de, uten at han svarer, om hjelp mot de ondes overmot.


Ja visselig, Gud hører ikke på tomme ord, den Allmektige akter ikke på slikt.


Også når du sier at du ikke ser ham, så ser han nok din sak, og du må bie på ham.


Men nu, fordi du ikke gjør det, hjemsøker han dig i sin vrede, og han akter ikke stort på overmodige ord.


Og Job oplater sin munn med tom tale; han bruker mange ord i sin uforstand.


Og Elihu blev ved og sa:


Vent litt på mig, så jeg kan få sagt dig min mening! For ennu er der noget å si til forsvar for Gud.


Jeg vil hente min kunnskap langt borte fra, og jeg vil vise at min skaper har rett.


For sannelig, mine ord er ikke falske; en mann med fullkommen kunnskap har du for dig.


Se, Gud er sterk, men han akter ikke nogen ringe; han er sterk i forstandens kraft.


Han lar ikke en ugudelig leve, og de undertrykte hjelper han til deres rett.


Han tar ikke sine øine fra de rettferdige, og hos konger på tronen lar han dem sitte all deres tid høit hedret.


Og om de blir bundet med lenker og fanget i ulykkens snarer,


så vil han dermed foreholde dem deres gjerninger, deres synder, at de viste sig gjenstridige,


og åpne deres øre for advarselen og formane dem til å vende om fra det onde.


Om de da hører og tjener ham, så får de leve sine dager i lykke og sine år i herlighet og glede.


Hører de ikke, da skal de gjennembores av spydet og omkomme i sin uforstand.


Men mennesker med gudløst sinn huser vrede; de roper ikke til Gud når han legger dem i bånd*. / {* JBS 36, 8.}


De dør i ungdommen, og deres liv ender som tempel-bolernes*. / {* 1KG 14, 24.}


Han frelser de ulykkelige ved deres ulykke og åpner deres øre ved trengselen.


Også dig lokker han ut av trengselens svelg til en åpen plass hvor det ikke er trangt; og ditt bord skal være fullt av fete retter.


Men er du full av den ugudeliges brøde, så skal brøde og dom følges at.


La bare ikke vrede lokke dig til spott, og la ikke den store bot* lokke dig på avvei! / {* d.e. den store trengsel Gud har pålagt dig for dine synders skyld.}


Kan vel ditt skrik fri dig ut av trengsel, og kan vel alt ditt strev og slit utrette det?


Stund ikke efter natten, den natt da hele folkeslag blåses bort fra sitt sted!


Vokt dig, vend dig ikke til synd! For det har du mere lyst til enn til å lide.


Se, Gud er ophøiet i sin kraft; hvem er en læremester som han?


Hvem har foreskrevet ham hans vei, og hvem kan si: Du gjorde urett?


Kom i hu at du ophøier hans gjerning, den som menneskene har sunget om!


All verden ser på den med lyst; menneskene skuer den langt borte fra.


Se, Gud er stor, og vi forstår ham ikke; hans års tall er uutgrundelig;


han drar vanndråper op til sig, og av tåken siler regnet ned;


fra skyene strømmer det og drypper ned over mange mennesker.


Kan også nogen forstå hvorledes skyene breder sig ut, hvorledes det braker fra hans telt*? / {* d.e. skyene.}


Se, han breder ut sitt lys omkring sig og dekker det med havets røtter.* / {* d.e. skyer som stiger op av havets dyp.}


For således straffer han folkeslag, men gir også føde i overflod.


Han dekker sine hender med lys og byder det å fare ut mot fienden.


Hans tordenbrak bærer bud om ham; endog feet varsler når han rykker frem.


Ja, over dette forferdes mitt hjerte og hopper i mitt bryst.


Hør, hør braket av hans røst og det drønn som går ut av hans munn!


Under hele himmelen lar han det fare, og han sender sitt lys til jordens ytterste ender.


Efterpå brøler røsten, han tordner med sin veldige røst; han holder ikke lynene tilbake når hans røst lar sig høre.


Gud tordner underfullt med sin røst; han gjør storverk, og vi forstår dem ikke.


Han sier til sneen: Fall til jorden! - og likeså til skyllregnet, sitt sterke skyllregn.


Hvert menneskes hånd forsegler han*, forat alle mennesker som han har skapt, må komme til å kjenne ham. / {* d.e. han gjør det umulig for mennesket å utføre sitt arbeid på marken.}


Da går de ville dyr inn i sine huler, og de holder sig i sine hi.


Fra Sydens innerste kammer kommer storm, og med nordenvinden kommer kulde.


Av Guds ånde kommer is, og brede vann bindes.


Med væte fyller han skyen, og han spreder sine lynskyer,


og de svinger hit og dit, efter som han leder dem, forat de skal utføre alt det han byder dem, over den vide jord;


enten til tukt, når det er til gagn for hans jord, eller til velsignelse lar han dem komme.


Vend ditt øre til dette, Job! Stå stille og gi akt på Guds under!


Forstår du hvorledes Gud styrer dem og lar sine skyers lyn blinke frem?


Forstår du hvorledes skyene svever om i luften, forstår du den Allvitendes under,


du hvis klær blir varme når jorden ligger og dormer i sønnenvind?


Kan du med ham spenne ut himmelen, så fast som et speil av støpt metall?


Lær oss hvad vi skal si til ham! Vi kan ikke fremføre noget for bare mørke.


Skal det fortelles ham at jeg vil tale med ham? Har nogen sagt at han ønsker sin egen undergang?


Og nu, menneskene ser ikke lyset, enda det skinner klart på himmelen, og en vind er faret frem og har renset den.


Fra Norden kommer gull; om Gud er der en forferdende herlighet.


Den Allmektige finner vi ikke, han som er så stor i makt; men retten og den strenge rettferdighet krenker han ikke.


Derfor frykter menneskene ham; men han enser ikke nogen selvklok mann.


Og Herren svarte Job ut av et stormvær og sa:


Hvem er han som formørker mitt råd med ord uten forstand?


Nuvel, omgjord dine lender som en mann! Så vil jeg spørre dig, og du skal lære mig.


Hvor var du da jeg grunnfestet jorden? Si frem hvis du vet det!


Hvem fastsatte vel dens mål? Vet du det? Eller hvem spente målesnor ut over den?


Hvor blev dens støtter rammet ned, eller hvem la dens hjørnesten,


mens alle morgenstjerner jublet, og alle Guds sønner ropte av fryd?


Og hvem lukket for havet med dører, da det brøt frem og gikk ut av mors liv,


da jeg gjorde skyer til dets klædebon og skodde til dets svøp


og merket av en grense for det og satte bom og dører


og sa: Hit skal du komme og ikke lenger, her skal dine stolte bølger legge sig?


Har du i dine dager befalt morgenen å bryte frem, har du vist morgenrøden dens sted,


forat den skulde gripe fatt i jordens ender, og de ugudelige rystes bort fra den?


Jorden tar da form likesom ler under seglet, og tingene treder frem som et klædebon,


og de ugudelige unddras sitt lys*, og den løftede arm knuses. / {* d.e. mørket; JBS 24, 17.}


Er du kommet til havets kilder, og har du vandret på dypets bunn?


Har dødens porter vist sig for dig, og har du sett dødsskyggens porter?


Har du sett ut over jordens vidder? Si frem dersom du kjenner alt dette!


Hvor er veien dit hvor lyset bor? Og mørket - hvor er dets sted,


så du kunde hente det frem til dets område, så du kjente stiene til dets hus?


Du vet det vel; dengang blev du jo født, og dine dagers tall er stort.


Er du kommet til forrådskammerne for sneen, og har du sett forrådshusene for haglet,


som jeg har opspart til trengselens tid, til kampens og krigens dag?


Hvad vei følger lyset når det deler sig, og østenvinden når den spreder sig over jorden?


Hvem har åpnet renner for regnskyllet og vei for lynstrålen


for å la det regne over et øde land, over en ørken hvor intet menneske bor,


for å mette ørk og øde og få gressbunnen til å gro?


Har regnet nogen far? Eller hvem har avlet duggens dråper?


Av hvis liv er vel isen gått frem, og himmelens rim - hvem fødte det?


Vannet blir hårdt som sten, og havets overflate stivner.


Kan du knytte Syvstjernens bånd, eller kan du løse Orions lenker?


Kan du føre Dyrekretsens stjernebilleder frem i rette tid, og Bjørnen med dens unger* - kan du styre deres gang? / {* JBS 9, 9.}


Kjenner du himmelens lover? Fastsetter du dens herredømme over jorden?


Kan din røst nå op til skyen, så en flom av vann dekker dig?


Kan du sende ut lynene, så de farer avsted, så de sier til dig: Se, her er vi?


Hvem har lagt visdom i de mørke skyer, eller hvem har lagt forstand i luftsynet?


Hvem teller skyene med visdom, og himmelens vannsekker - hvem heller vannet ut av dem,


når støvet flyter sammen til en fast masse, og jordklumpene henger fast ved hverandre?


Jager du rov for løvinnen, og metter du de grådige ungløver,


når de dukker sig ned i sine huler og ligger på lur i krattet?


Hvem lar ravnen finne sin mat, når dens unger skriker til Gud og farer hit og dit uten føde?


Kjenner du tiden når stengjetene føder, og gir du akt på hindenes veer?


Teller du månedene til de skal bære, og vet du tiden når de føder?


De bøier sig, føder sine unger og blir fri for sine smerter.


Deres unger blir kraftige og vokser op ute på marken; de løper bort og kommer ikke tilbake til dem.


Hvem har gitt villeslet dets frihet, hvem løste dets bånd,


det som jeg gav ørkenen til hus og saltmoen til bolig?


Det ler av byens ståk og styr; driverens skjenn slipper det å høre.


Hvad det leter op på fjellene, er dets beite, og det søker efter hvert grønt strå.


Har vel villoksen lyst til å tjene dig? Vil den bli natten over ved din krybbe?


Kan du binde villoksen med rep til furen*? Vil den harve dalene efter dig? / {* d.e. tvinge den til å følge plogfuren.}


Kan du stole på den, fordi dens kraft er så stor, og kan du overlate den ditt arbeid?


Kan du lite på at den fører din grøde hjem, og at den samler den til din treskeplass?


Strutsen flakser lystig med vingene; men viser dens vinger og fjær moderkjærlighet?


Nei, den overlater sine egg til jorden og lar dem opvarmes i sanden,


og den glemmer at en fot kan klemme dem itu, og markens ville dyr trå dem i stykker.


Den er hård mot sine unger, som om de ikke var dens egne; den er ikke redd for at dens møie skal være spilt.


For Gud nektet den visdom og gav den ingen forstand.


Men når den flakser i været, ler den av hesten og dens rytter.


Gir du hesten styrke? Klær du dens hals med bevrende man?


Lar du den springe som gresshoppen? Dens stolte fnysen er forferdelig.


Den skraper i jorden og gleder sig ved sin kraft; så farer den frem mot væbnede skarer.


Den ler av frykten og forferdes ikke, og den vender ikke om for sverd.


Over den klirrer koggeret, blinkende spyd og lanse.


Med styr og ståk river den jorden op, og den lar sig ikke stagge når krigsluren lyder.


Hver gang luren lyder, sier den: Hui! Og langt borte værer den striden, høvedsmenns tordenrøst og hærskrik.


Skyldes det din forstand at høken svinger sig op og breder ut sine vinger mot Syden?


Er det på ditt bud at ørnen flyver så høit, og at den bygger sitt rede oppe i høiden?


Og Herren svarte Job ut av stormen og sa:


Omgjord dine lender som en mann! Jeg vil spørre dig, og du skal lære mig.


Vil du endog gjøre min rettferdighet til intet? Vil du dømme mig skyldig, så du får rett?


Har du slik en arm som Gud, og kan du tordne med en røst som hans?


Pryd dig med majestet og høihet og klæ dig i glans og herlighet!


La din vrede strømme frem og se på alle overmodige og ydmyk dem!


Se på alle overmodige og bøi dem og tred de ugudelige ned der de står!


Skjul dem alle i støvet, bind deres ansikter fast i mørket!


Da skal også jeg prise dig, fordi din høire hånd kan hjelpe dig.


Se på Behemot*, som jeg har skapt like så vel som dig; den eter gress som en okse. / {* flodhesten.}


Se hvad kraft den har i sine lender, og hvad styrke den har i sine bukmuskler!


Den strekker sin hale som en seder; senene i dens lår er sammenslynget.


Dens ben er som kobberrør, dens knokler som jernstenger.


Den er den ypperste av Guds skapninger; av sin skaper fikk den sitt sverd*. / {* d.e. dens tenner.}


Fjellene bærer fôr for den, og alle ville dyr leker der.


Under lotusbusker hviler den, i ly av rør og siv.


Lotusbusker gir den tak og skygge, piletrærne ved bekken omgir den.


Selv om strømmen går stri blir den ikke redd; den er trygg om så en Jordan fosser frem mot dens gap.


Kan nogen fange den så den ser det? Kan nogen dra en snare gjennem dens nese?


Kan du dra Leviatan* op med en krok og trykke dens tunge ned med et snøre? / {* krokodillen.}


Kan du sette en sivline i dens nese og gjennembore dens kjeve med en krok?


Vil den rette mange ydmyke bønner til dig eller tale blide ord til dig?


Vil den gjøre en pakt med dig, så du kan få den til din træl for all tid?


Kan du leke med den som med en fugl og binde den fast for dine små piker?


Ingen er så djerv at han tør tirre den; hvem tør da sette sig op imot mig?


Hvem gav mig noget først, så jeg skulde gi ham vederlag? Alt under himmelen hører mig til.


Jeg vil ikke tie om dens lemmer, om dens store styrke og dens fagre bygning.


Hvem har dradd dens klædning av? Hvem tør komme innenfor dens dobbelte rad av tenner?


Hvem har åpnet dens kjevers dør? Rundt om dens tenner er redsel.


Stolte er skjoldenes rader; hvert av dem er tillukket som med et fast segl.


De ligger tett innpå hverandre, og ingen luft trenger inn imellem dem.


Det ene skjold henger fast ved det andre; de griper inn i hverandre og skilles ikke at.


Når den nyser, stråler det frem lys, og dens øine er som morgenrødens øielokk.


Bluss farer ut av dens gap, gnister spruter frem.


Fra dens nesebor kommer røk som av en gryte som koker over siv.


Dens ånde tender kull i brand, og luer går ut av dens gap.


På dens hals har styrken sin bolig, og angsten springer foran den.


Dens doglapper sitter fast; de er som støpt på den og rører sig ikke.


Dens hjerte er fast som sten, fast som den underste kvernsten.


Når den hever sig, gruer helter; av redsel mister de sans og samling.


Rammes den med sverd, så biter det ikke på den, heller ikke lanse, pil eller kastespyd.


Den akter jern som strå, kobber som ormstukket tre.


Buens sønn* jager den ikke på flukt; slyngens stener blir som halm for den. / {* pilen.}


Stridsklubber aktes som halm, og den ler av det susende spyd.


På dens buk sitter skarpe skår, den gjør spor i dyndet som efter en treskeslede.


Den får dypet til å koke som en gryte; den får havet til å skumme som en salvekokers kjele.


Efter den lyser dens sti; dypet synes å ha sølvhår.


Det er intet på jorden som er herre over den; den er skapt til ikke å reddes.


Alt som er høit, ser den i øiet; den er en konge over alle stolte dyr.


Da svarte Job Herren og sa:


Jeg vet at du kan alt, og at ingen tanke er umulig å utføre for dig.


Hvem er den som vil formørke ditt råd i uforstand? Derfor må jeg si: Jeg har talt om det jeg ikke forstod, om det som var mig for underlig, og som jeg ikke skjønte.


Men hør nu, så vil jeg tale! Jeg vil spørre dig, og du skal lære mig.


Bare hvad ryktet meldte, hadde jeg hørt om dig; men nu har mitt øie sett dig.


Derfor kaller jeg alt tilbake og angrer i støv og aske.


Da Herren hadde talt disse ord til Job, sa han til Elifas fra Teman: Min vrede er optendt mot dig og dine to venner; for I har ikke talt rett om mig, som min tjener Job.


Ta derfor syv okser og syv værer og gå til min tjener Job og ofre dem som brennoffer for eder! Og min tjener Job skal bede for eder; bare ham vil jeg bønnhøre, så jeg ikke gjør med eder efter eders uforstand; for I har ikke talt rett om mig, som min tjener Job.


Så gikk Elifas fra Teman og Bildad fra Suah og Sofar fra Na'ama og gjorde som Herren hadde talt til dem; og Herren bønnhørte Job.


Og Herren gjorde ende på Jobs ulykke, da han bad for sine venner; og Herren øket alt det Job hadde hatt, til det dobbelte.


Og alle hans brødre kom til ham, og alle hans søstre og alle som hadde kjent ham før, og de åt med ham i hans hus og viste ham medynk og trøstet ham for all den ulykke Herren hadde latt komme over ham; og de gav ham hver en kesitte* og hver en gullring. / {* 1MO 33, 19.}


Og Herren velsignet Jobs siste dager mere enn hans første*, og han fikk fjorten tusen får og seks tusen kameler og tusen par okser og tusen aseninner. / {* JBS 1, 3; 8, 7.}


Og han fikk syv sønner og tre døtre.


Den ene datter kalte han Jemima, den annen Kesia og den tredje Keren-Happuk.


Så fagre kvinner som Jobs døtre fantes ikke i hele landet; og deres far gav dem arv blandt deres brødre.


Derefter levde Job hundre og firti år, og han så sine barn og barnebarn i fjerde ledd.


Og Job døde, gammel og mett av dager.


Salig er den mann som ikke vandrer i ugudeliges råd og ikke står på synderes vei og ikke sitter i spotteres sete,


men har sin lyst i Herrens lov og grunder på hans lov dag og natt.


Han skal være lik et tre, plantet ved rinnende bekker, som gir sin frukt i sin tid, og hvis blad ikke visner, og alt hvad han gjør, skal han ha lykke til.


Ikke så de ugudelige, men de er lik agner, som spredes av vinden.


Derfor skal ugudelige ikke bli stående i dommen, og syndere ikke i de rettferdiges menighet.


For Herren kjenner de rettferdiges vei, men de ugudeliges vei går til grunne.


Hvorfor larmer hedningene og grunder folkene på det som fåfengt er?


Jordens konger reiser sig, og fyrstene rådslår sammen mot Herren og mot hans salvede:


La oss sprenge deres bånd og kaste deres rep av oss!


Han som troner i himmelen, ler, Herren spotter dem.


Så taler han til dem i sin vrede, og i sin harme forferder han dem:


Og jeg har dog innsatt min konge på Sion, mitt hellige berg!


Jeg vil kunngjøre hvad fastsatt er: Herren sa til mig: Du er min sønn, jeg har født dig idag.


Begjær av mig! Så vil jeg gi dig hedningene til arv og jordens ender til eie.


Du skal knuse dem med jernstav; som en pottemakers kar skal du sønderslå dem.


Og nu, I konger, gå viselig frem! La eder advare, I dommere på jorden!


Tjen Herren med frykt og juble med beven!


Kyss* Sønnen, forat han ikke skal bli vred, og I gå til grunne på veien! For snart kunde hans vrede optendes. Salige er alle de som tar sin tilflukt til ham**. / {* d.e. hyld, 1SA 10, 1.} / {** SLM 34, 9; 84, 13.}


En salme av David, da han flydde for Absalom, sin sønn.


Herre, hvor mange mine fiender er! Mange reiser sig imot mig.


Mange sier til min sjel: Det er ingen frelse for ham hos Gud. Sela*. / {* et musikalsk uttrykk.}


Men du, Herre, er et skjold omkring mig, min ære og den som opløfter mitt hode!


Høit ropte jeg til Herren, og han svarte mig fra sitt hellige berg. Sela.


Jeg la mig og sov inn, jeg våknet; for Herren støtter mig.


Jeg frykter ikke for titusener av folk, som har lagt sig mot mig rundt omkring.


Reis dig, Herre, frels mig, min Gud! For du har slått alle mine fiender på kinnbenet, du har sønderbrutt de ugudeliges tenner.


Til sangmesteren, med strengelek; en salme av David.


Når jeg roper, da svar mig, min rettferdighets Gud! I trengsel har du gitt mig rum; vær mig nådig og hør min bønn!


I veldige menn! Hvor lenge skal min ære være til spott? Hvor lenge vil I elske det som fåfengt er, søke løgn? Sela.


Vit dog at Herren har utkåret sig en from! Herren hører når jeg roper til ham.


Vredes, men synd ikke! Tenk efter i eders hjerte på eders leie og vær stille! Sela.


Ofre rettferdighets offere, og sett eders lit til Herren!


Mange sier: Hvem vil dog la oss se godt? Opløft du ditt åsyns lys over oss, Herre!


Du har gitt mig glede i mitt hjerte, større enn deres når deres korn og most er mangfoldig.


Til sangmesteren, til Nehilot*; en salme av David. / {* rimeligvis bleseinstrumenter.}


Vend øret til mine ord, Herre, akt på min tanke!


Merk på mitt klagerop, min konge og min Gud! For til dig beder jeg.


Herre, årle høre du min røst! Årle legger jeg min sak frem for dig og venter.


For du er ikke en Gud som har behag i ugudelighet; den onde får ikke bo hos dig.


Overmodige får ikke stå frem for dine øine; du hater alle dem som gjør urett.


Du lar dem som taler løgn, gå til grunne; den blodgjerrige og falske mann er en vederstyggelighet for Herren.


Men jeg går ved din megen miskunn inn i ditt hus, jeg kaster mig ned foran ditt hellige tempel i din frykt.


Herre, led mig ved din rettferdighet for mine motstanderes skyld, gjør din vei jevn for mitt åsyn!


For det er ikke sannhet i deres munn; deres indre er fordervelse, deres strupe en åpen grav; sin tunge gjør de glatt.


Døm dem skyldige, Gud! La dem falle for sine råds skyld, styrt dem ned for deres mange misgjerninger! For de er gjenstridige mot dig.


Da skal alle de som tar sin tilflukt til dig, glede sig; til evig tid skal de juble, og du skal verne om dem; og de som elsker ditt navn, skal fryde sig i dig.


Til sangmesteren, med strengelek; efter Sjeminit*; en salme av David. / {* kanskje en viss toneart, 1KR 15, 21.}


Herre, straff mig ikke i din vrede og tukt mig ikke i din harme!


Vær mig nådig, Herre! for jeg er bortvisnet. Helbred mig, Herre! for mine ben er forferdet,


og min sjel er såre forferdet; og du, Herre, hvor lenge?


Vend om, Herre, utfri min sjel, frels mig for din miskunnhets skyld!


For i døden kommer ingen dig i hu; hvem vil prise dig i dødsriket?


Jeg er trett av mine sukk, jeg gjennembløter min seng hver natt; med mine tårer væter jeg mitt leie.


Borttæret av sorg er mitt øie; det er eldet for alle mine fienders skyld.


Vik fra mig, alle I som gjør urett! For Herren har hørt min gråts røst,


Herren har hørt min inderlige begjæring, Herren tar imot min bønn.


En sjiggajon* av David, som han sang for Herren på grunn av benjaminitten Kus' ord. / {* betydningen uviss, kanskje en sang som uttrykker sterk sinnsbevegelse.}


Herre min Gud! Til dig setter jeg min lit; frels mig fra alle mine forfølgere og redd mig,


forat ikke fienden skal sønderrive min sjel som en løve, sønderbryte, og det er ingen som redder!


Herre min Gud! Dersom jeg har gjort dette, dersom det er urett i mine hender,


dersom jeg har gjengjeldt den med ondt som holdt fred med mig, eller plyndret den som var min fiende uten årsak,


så la fienden forfølge min sjel og innhente den og trå mitt liv til jorden og legge min ære* i støvet. Sela. / {* d.e. sjel.}


Stå op, Herre, i din vrede, reis dig mot mine fienders rasen og våkn op til min hjelp! Du har jo påbudt dom.


Og la folkeslagenes forsamling omringe dig, og vend tilbake over den til det høie!


Herren holder dom over folkene; døm mig, Herre, efter min rettferdighet og efter min uskyld, som er hos mig!


La dog de ugudeliges ondskap få ende og den rettferdige stå fast! Du er jo den som prøver hjerter og nyrer, en rettferdig Gud.


Mitt skjold er hos Gud, som frelser de opriktige av hjertet.


Gud er en rettferdig dommer, og en Gud som vredes hver dag.


Dersom han* ikke vender om, så hvesser han** sitt sverd, spenner sin bue og gjør den ferdig / {* den ugudelige.} / {** Gud.}


og legger drepende våben til rette imot ham; sine piler gjør han brennende.


Se, han* er i ferd med å føde misgjerning; han er fruktsommelig med ulykke og føder løgn. / {* den ugudelige.}


En grav har han gravd og hulet den ut; men han faller i den grav han arbeidet på.


Den ulykke han gikk og tenkte på, faller tilbake på hans hode, og over hans egen isse kommer den vold han hadde i sinne.


Til sangmesteren, efter Gittit*; en salme av David. / {* kanskje en toneart som har hatt sitt navn av byen Gat.}


Herre, vår Herre, hvor herlig ditt navn er over all jorden, du som har utbredt din prakt over himmelen!


Av barns og diebarns munn har du grunnfestet en makt for dine motstanderes skyld, for å stoppe munnen på fienden og den hevngjerrige.


Når jeg ser din himmel, dine fingrers gjerning, månen og stjernene, som du har gjort,


hvad er da et menneske, at du kommer ham i hu, og et menneskebarn, at du ser til ham!


Og du gjorde ham lite ringere enn Gud, og med ære og herlighet kronte du ham.


Du gjorde ham til hersker over dine henders gjerninger, alt la du under hans føtter,


får og okser, alle tilsammen, ja også markens dyr,


himmelens fugler og havets fisker, alt som ferdes på havenes stier.


Til sangmesteren, efter Mutlabbén*; en salme av David. / {* betydningen ukjent.}


Jeg vil prise Herren av hele mitt hjerte, jeg vil forkynne alle dine undergjerninger.


Jeg vil glede og fryde mig i dig, jeg vil lovsynge ditt navn, du Høieste,


fordi mine fiender viker tilbake, faller og omkommer for ditt åsyn.


For du har hjulpet mig til rett og dom, du har satt dig på tronen som rettferdig dommer.


Du har truet hedningene, tilintetgjort den ugudelige; deres navn har du utslettet evindelig og alltid.


Fiendenes boliger er helt ødelagt for all tid, og byene har du omstyrtet, deres minne er tilintetgjort.


Og Herren troner til evig tid, han har reist sin trone til dom,


og han dømmer jorderike med rettferdighet, han avsier dom over folkene med rettvishet.


Og Herren er en borg for den undertrykte, en borg i nødens tider.


Og de som kjenner ditt navn, stoler på dig; for du har ikke forlatt dem som søker dig, Herre!


Lovsyng Herren, som bor på Sion, kunngjør blandt folkene hans store gjerninger!


For han som hevner blod, kommer de elendige i hu, han glemmer ikke deres skrik.


Vær mig nådig, Herre! Se det jeg må lide av dem som hater mig, du som løfter mig op fra dødens porter,


forat jeg skal forkynne all din pris, i Sions datters porter fryde mig i din frelse.


Hedningene er sunket i den grav de gravde; deres fot er fanget i det garn de skjulte.


Herren er blitt kjent, han har holdt dom; han fanger den ugudelige i hans egne henders gjerning. Higgajon*. Sela. / {* kanskje et musikalsk uttrykk.}


De ugudelige skal fare ned til dødsriket, alle hedninger, som glemmer Gud.


For ikke skal den fattige glemmes for all tid; de saktmodiges håp skal ikke gå til grunne for evig.


Reis dig, Herre! La ikke mennesker få makt, la hedningene bli dømt for ditt åsyn!


Hvorfor, Herre, står du langt borte? Hvorfor skjuler du ditt åsyn i trengsels tider?


Ved den ugudeliges overmot engstes de elendige; de fanges i de onde råd han har uttenkt.


For den ugudelige roser sin sjels lyst, og den rovgjerrige sier Herren farvel, håner ham.


Den ugudelige sier i sitt overmot: Han hjemsøker ikke. Det er ingen Gud, det er alle hans tanker.


Hans veier lykkes til enhver tid; langt borte fra ham i det høie er dine dommer; av alle sine motstandere blåser han.


Han sier i sitt hjerte: Jeg skal ikke rokkes, fra slekt til slekt skal jeg ikke stedes i ulykke.


Hans munn er full av forbannelse og av svik og vold; under hans tunge er ulykke og ondskap.


Han ligger i bakhold ved gårdene, på lønnlige steder myrder han den uskyldige, hans øine speider efter den ulykkelige.


Han lurer på lønnlig sted, lik løven i sitt skjul; han lurer for å gripe den elendige; han griper den elendige idet han drar ham inn i sitt garn.


Han bøier sig, dukker sig ned, og for hans sterke klør faller de elendige.


Han sier i sitt hjerte: Gud har glemt det, han har skjult sitt åsyn, han ser det aldri.


Reis dig, Herre! Gud, opløft din hånd, glem ikke de elendige!


Hvorfor skal den ugudelige forakte Gud og si i sitt hjerte: Du hjemsøker ikke?


Du har sett det; for du skuer nød og sorg for å legge dem i din hånd; til dig overgir den elendige sin sak, du er den farløses hjelper.


Sønderbryt den ugudeliges arm, og hjemsøk den ondes ugudelighet, så du ikke mere finner den!


Herren er konge evindelig og alltid, hedningene blir utryddet av hans land!


De saktmodiges begjæring hører du, Herre! Du styrker deres hjerte, du vender ditt øre til


for å dømme i den farløses og undertryktes sak. Ikke skal mennesket, som er av jorden, lenger vedbli å volde redsel.


Til sangmesteren; av David. Til Herren tar jeg min tilflukt; hvorledes kan I da si til min sjel: Fly til eders fjell som en fugl?


For se, de ugudelige spenner buen, de legger sin pil på strengen for å skyte i mørket på de opriktige av hjertet.


Når grunnvollene nedbrytes, hvad makter da den rettferdige?


Herren er i sitt hellige tempel, Herrens trone er i himmelen, hans øine skuer, hans blikk prøver menneskenes barn.


Herren prøver den rettferdige; men den ugudelige og den som elsker vold, hater hans sjel.


Han lar snarer regne ned over de ugudelige; ild og svovel og glødende vind er deres begers del.


For Herren er rettferdig, elsker rettferdighet; på den opriktige ser hans åsyn.


Til sangmesteren, efter Sjeminit*; en salme av David. / {* SLM 6, 1.}


Frels, Herre! for de fromme er borte, de trofaste er forsvunnet blandt menneskenes barn.


Løgn taler de, hver med sin næste, med falske leber; med tvesinnet hjerte taler de.


Herren utrydde alle falske leber, den tunge som taler store ord,


dem som sier: Ved vår tunge skal vi få overhånd, våre leber er med oss, hvem er herre over oss?


For de elendiges ødeleggelses skyld, for de fattiges sukks skyld vil jeg nu reise mig, sier Herren; jeg vil gi dem frelse som stunder efter den.


Herrens ord er rene ord, likesom sølv som er renset i en smeltedigel i jorden, syv ganger renset.


Du, Herre, vil bevare dem, du vil vokte dem for denne slekt evindelig.


Til sangmesteren; en salme av David.


Hvor lenge, Herre, vil du glemme mig evindelig? Hvor lenge vil du skjule ditt åsyn for mig?


Hvor lenge skal jeg huse sorgfulle tanker i min sjel, kummer i mitt hjerte den hele dag? Hvor lenge skal min fiende ophøie sig over mig?


Se hit, svar mig, Herre min Gud! Opklar mine øine, forat jeg ikke skal sove inn i døden,


forat ikke min fiende skal si: Jeg fikk overhånd over ham, forat ikke mine motstandere skal fryde sig når jeg vakler!


Men jeg setter min lit til din miskunnhet; mitt hjerte skal fryde sig i din frelse; jeg vil lovsynge Herren, for han har gjort vel imot mig.


Til sangmesteren; av David. Dåren sier i sitt hjerte: Det er ikke nogen Gud. Onde, vederstyggelige er deres gjerninger; det er ingen som gjør godt.


Herren skuer ned fra himmelen på menneskenes barn for å se om det er nogen forstandig, nogen som søker Gud.


De er alle avveket, alle tilsammen fordervet; det er ingen som gjør godt, enn ikke én.


Sanser de da ikke, alle de som gjør urett, som eter mitt folk, likesom de eter brød? På Herren kaller de ikke.


Da forferdes de såre; for Gud er med den rettferdige slekt.


Gjør bare den elendiges råd til skamme! For Herren er hans tilflukt.


O, at der fra Sion må komme frelse for Israel! Når Herren gjør ende på sitt folks fangenskap, da skal Jakob fryde sig, Israel glede sig.


En salme av David. Herre, hvem skal bo i ditt telt? Hvem skal bygge på ditt hellige berg?


Den som vandrer ustraffelig og gjør rettferdighet og taler sannhet i sitt hjerte,


som ikke baktaler med sin tunge, som ikke gjør sin næste ondt og ikke fører skam over den som står ham nær,


den som ser med ringeakt på den gudløse, men som ærer dem som frykter Herren, som sverger sig selv til skade og ikke bryter sitt ord,


den som ikke låner sine penger ut mot rente* og ikke tar gave mot den uskyldige. Den dette gjør, skal ikke rokkes evindelig. / {* til den fattige bror.}


En gyllen sang av David. Bevar mig, Gud! for jeg tar min tilflukt til dig.


Jeg sier til Herren: Du er min Herre; jeg har intet gode utenfor dig -


idet jeg holder mig til de hellige som er i landet, og de herlige i hvem jeg har all min lyst.


Mange sorger skal de ha som kjøper sig andre*; jeg vil ikke utgyde deres** drikkoffere av blod og ikke ta deres navn på mine leber***. / {* d.e. andre guder.} / {** d.e. avgudenes.} / {*** 2MO 23, 13.}


Herren er min tilfalne del og mitt beger; du gjør min lodd herlig.


En lodd er tilfalt mig som er liflig, og en arv som behager mig.


Jeg vil love Herren, som gav mig råd; også om nettene minner mine nyrer mig om det.


Jeg setter alltid Herren for mig; for han er ved min høire hånd, jeg skal ikke rokkes.


Derfor gleder mitt hjerte sig, og min ære* fryder sig; også mitt kjød skal bo i trygghet. / {* d.e. sjel.}


For du skal ikke overlate min sjel til dødsriket, du skal ikke la din hellige se forråtnelse.


Du skal kunngjøre mig livets vei; gledes fylde er for ditt åsyn, livsalighet ved din høire hånd evindelig.


En bønn av David. Hør, Herre, på rettferdighet, merk på mitt klagerop, vend øret til min bønn fra leber uten svik!


La min rett gå ut fra ditt åsyn, dine øine skue hvad rett er!


Du har prøvd mitt hjerte, gjestet det om natten, du har ransaket mig, du fant intet; min munn viker ikke av fra mine tanker.


Mot menneskenes gjerninger har jeg efter dine lebers ord tatt mig i vare for voldsmannens stier.


Mine skritt holdt fast ved dine fotspor, mine trin vaklet ikke.


Jeg roper til dig, for du svarer mig, Gud! Bøi ditt øre til mig, hør mitt ord!


Vis din miskunnhet i underfulle gjerninger, du som med din høire hånd frelser dem som flyr til dig, fra deres motstandere!


Vokt mig som din øiesten, skjul under dine vingers skygge


for de ugudelige, som ødelegger mig, mine dødsfiender, som omringer mig!


Sitt fete hjerte lukker de til, med sin munn taler de overmodig.


Hvor vi går, kringsetter de mig nu; sine øine retter de på å felle mig til jorden.


Han er lik en løve som stunder efter å sønderrive, og en ung løve som ligger på lønnlige steder.


Reis dig, Herre, tred ham i møte, slå ham ned, frels min sjel fra den ugudelige med ditt sverd,


fra menneskene med din hånd, Herre, fra denne verdens mennesker, som har sin del i livet, og hvis buk du fyller med dine skatter, som er rike på sønner og efterlater sin overflod til sine barn.


Jeg skal i rettferdighet skue ditt åsyn, jeg skal, når jeg våkner, mettes ved din skikkelse.


Til sangmesteren; av Herrens tjener David, som talte denne sangs ord til Herren den dag da Herren hadde utfridd ham av alle hans fienders hånd og av Sauls hånd.


Og han sa: Herre, jeg har dig hjertelig kjær, min styrke!


Herren er min klippe og min festning og min frelser; min Gud er min klippe, som jeg setter min lit til, mitt skjold og min frelses horn, min borg.


Dødens rep omspente mig, og fordervelsens strømmer forferdet mig.


I min trengsel påkalte jeg Herren, og jeg ropte til min Gud; han hørte fra sitt tempel min røst, og mitt skrik kom for ham, til hans ører.


Da rystet og bevet jorden, og fjellenes grunnvoller skalv, og de rystet, for hans vrede var optendt.


Og han fór på kjeruber og fløi, og han fór hastig frem på vindens vinger.


Han gjorde mørke til sitt dekke, rundt omkring sig til sitt skjul, mørke vann, tykke skyer.


Frem av glansen foran ham fór hans skyer frem, hagl og gloende kull.


Og Herren tordnet i himmelen, den Høieste lot sin røst høre, hagl og gloende kull.


Og han utsendte sine piler og spredte dem* omkring - lyn i mengde og forvirret dem. / {* fiendene.}


Da kom vannenes strømmer til syne, og jordens grunnvoller blev avdekket ved din trusel, Herre, for din neses åndepust.


Han fridde mig ut fra min sterke fiende og fra mine avindsmenn; for de var mig for mektige.


For jeg tok vare på Herrens veier og vek ikke i ondskap fra min Gud.


For alle hans lover hadde jeg for øie, og hans bud lot jeg ikke vike fra mig.


Og jeg var ulastelig for ham og voktet mig vel for min synd.


Og Herren gjengjeldte mig efter min rettferdighet, efter mine henders renhet for hans øine.


Mot den fromme viser du dig from, mot den rettvise mann viser du dig rettvis,


mot den rene viser du dig ren, mot den forvendte viser du dig vrang.


For du frelser elendige folk, og du fornedrer høie øine.


For du lar min lampe skinne; Herren min Gud opklarer mitt mørke.


For ved dig stormer jeg løs på fiendeskarer, og ved min Gud springer jeg over murer.


For hvem er Gud foruten Herren, og hvem er en klippe, uten vår Gud?


Den Gud som omgjorder mig med kraft og gjør min vei fri for støt,


som gir mig føtter likesom hindene og stiller mig på mine høider,


som oplærer mine hender til krig, så mine armer spenner kobberbuen.


Og du gir mig din frelse til skjold, og din høire hånd støtter mig, og din mildhet gjør mig stor.


Jeg forfølger mine fiender og når dem, og jeg vender ikke tilbake før jeg har gjort ende på dem.


Jeg knuser dem, så de ikke makter å reise sig; de faller under mine føtter.


Og mine fiender lar du vende mig ryggen, og mine avindsmenn utrydder jeg.


De roper, men der er ingen frelser - til Herren, men han svarer dem ikke.


Og jeg knuser dem som støv for vinden, jeg tømmer dem ut som søle på gatene.


Du redder mig fra folkekamper, du setter mig til hode for hedninger; folkeferd som jeg ikke kjenmer, tjener mig.


Bare de hører om mig, blir de mig lydige; fremmede kryper for mig.


Herren lever, og priset er min klippe, og ophøiet er min frelses Gud,


som frir mig ut fra mine fiender; ja, over mine motstandere ophøier du mig, fra voldsmannen redder du mig.


Derfor vil jeg prise dig iblandt hedningene, Herre, og lovsynge ditt navn.


Himlene forteller Guds ære, og hvelvingen forkynner hans henders gjerning.


Den ene dag lar sin tale utstrømme til den annen, og den ene natt forkynner den annen sin kunnskap.


Der er ei tale, der er ei ord, ei høres deres* røst. / {* himlenes.}


Over all jorden utgår deres målesnor*, og til jorderikes ende deres ord; for solen har han satt et telt på dem. / {* hele jorden er deres forkynnelses område.}


Og den er som en brudgom som går ut av sitt brudekammer; den gleder sig som en helt til å løpe sin bane.


Fra himmelens ende er dens utgang, og dens omløp inntil dens ende, og intet er skjult for dens hete.


Herrens lov er fullkommen, den vederkveger sjelen; Herrens vidnesbyrd er trofast, det gjør den enfoldige vis;


Herrens befalinger er rette, de gleder hjertet; Herrens bud er rent, det oplyser øinene;


Herrens frykt er ren, den står fast evindelig; Herrens lover er sannhet, de er rettferdige alle tilsammen.


De er kosteligere enn gull, ja fint gull i mengde, og søtere enn honning, ja honning som drypper av kakene.


Også din tjener blir påminnet ved dem; den som holder dem, har stor lønn.


Hvem merker hvor ofte han feiler? Forlat mig mine lønnlige synder!


Bevar også din tjener fra skammelige synder, la dem ei herske over mig! Så blir jeg ulastelig og uten skyld for store overtredelser.


Herren bønnhøre dig på nødens dag, Jakobs Guds navn berge dig!


Han sende dig hjelp fra helligdommen og støtte dig fra Sion!


Han komme alle dine matoffer i hu og finne ditt brennoffer godt! Sela.


Han gi dig efter ditt hjerte og fullbyrde alt ditt råd!


Måtte vi kunne juble over din frelse og løfte seiersmerket i vår Guds navn! Herren opfylle alle dine bønner!


Nu vet jeg at Herren frelser sin salvede; han svarer ham fra sin hellige himmel med frelsende storverk av sin høire hånd.


Hine priser vogner, hine hester, men vi priser Herrens, vår Guds navn.


De synker og faller, men vi står og holder oss oppe.


Herre! Kongen gleder sig over din makt, og hvor høit han fryder sig ved din frelse!


Hvad hans hjerte ønsket, har du gitt ham, og hvad hans leber bad om, har du ikke nektet ham. Sela.


For du kom ham i møte med velsignelse og lykke, du satte en krone av gull på hans hode.


Han bad dig om liv; du gav ham det, et langt liv evindelig og alltid.


Stor er hans ære ved din frelse; høihet og herlighet legger du på ham.


For du setter ham til velsignelse evindelig, du fryder ham med glede for ditt åsyn.


For kongen setter sin lit til Herren, og ved den Høiestes miskunnhet skal han ikke rokkes.


Din hånd skal finne alle dine fiender, din høire hånd skal finne dine avindsmenn.


Du skal gjøre dem som en ildovn når du viser ditt åsyn; Herren skal opsluke dem i sin vrede, og ild skal fortære dem.


Deres frukt skal du utslette av jorden, og deres avkom blandt menneskenes barn.


For de har grundet på ondt mot dig, de har uttenkt onde råd; de skal ikke makte noget.


For du skal få dem til å vende ryggen; med dine buestrenger sikter du mot deres åsyn.


Til sangmesteren; efter "Morgenrødens hind"*; en salme av David. / {* sannsynligvis melodien.}


Min Gud! Min Gud! Hvorfor har du forlatt mig? Langt borte fra min frelse er min klages ord.


Min Gud! Jeg roper om dagen, og du svarer ikke, og om natten, og jeg får ikke tie.


Og du er dog hellig, du som troner over Israels lovsanger.


Til dig satte våre fedre sin lit; de satte sin lit til dig, og du utfridde dem.


Til dig ropte de, og de blev reddet; til dig satte de sin lit, og de blev ikke til skamme.


Men jeg er en orm og ikke en mann, menneskers spott og folks forakt.


Alle de som ser mig, spotter mig, vrenger munnen, ryster på hodet og sier:


Sett din vei i Herrens hånd! Han skal redde ham, han skal utfri ham, siden han har behag i ham.


Ja, du er den som drog mig frem av mors liv, som lot mig hvile trygt ved min mors bryst.


På dig er jeg kastet fra mors liv; fra min mors skjød er du min Gud.


Vær ikke langt borte fra mig! for trengselen er nær, og det er ingen hjelper.


Sterke okser omringer mig, Basans okser kringsetter mig.


De spiler op sin munn imot mig som en sønderrivende og brølende løve.


Jeg er utøst som vann, og alle mine ben skiller sig at; mitt hjerte er som voks, smeltet midt i mitt liv.


Min kraft er optørket som et potteskår, og min tunge henger fast ved mine gommer, og i dødens støv legger du mig.


For hunder omringer mig, de ondes hop kringsetter mig; de har gjennemboret mine hender og mine føtter.


Jeg kan telle alle mine ben; de ser til, de ser på mig med lyst.


De deler mine klær mellem sig og kaster lodd om min kjortel.


Men du? Herre, vær ikke langt borte, du min styrke, skynd dig å hjelpe mig!


Redd min sjel fra sverdet, mitt eneste* fra hunders vold! / {* d.e. min sjel.}


Frels mig fra løvens gap, og fra villoksenes horn - du bønnhører mig!


Jeg vil kunngjøre ditt navn for mine brødre, midt i menigheten vil jeg love dig.


I som frykter Herren, lov ham, all Jakobs ætt, ær ham, og frykt for ham, all Israels ætt!


For han har ikke foraktet og ikke avskydd den elendiges elendighet og ikke skjult sitt åsyn for ham; men da han ropte til ham, hørte han.


Fra dig utgår min pris i en stor forsamling; mine løfter vil jeg holde for deres øine som frykter ham.


De saktmodige skal ete og bli mette; de som søker Herren, skal love ham; eders hjerte leve til evig tid!


Alle jordens ender skal komme det i hu og vende om til Herren, og alle folkenes slekter skal tilbede for ditt åsyn.


For riket hører Herren til, og han hersker over folkene.


Alle jordens rikmenn skal ete og tilbede; for hans åsyn skal alle de bøie sig som stiger ned i støvet, og den som ikke kan holde sin sjel i live.


Efterkommerne skal tjene ham, der skal fortelles om Herren til efterslekten.


En salme av David. Herren er min hyrde, mig fattes intet.


Han lar mig ligge i grønne enger, han leder mig til hvilens vann.


Han vederkveger min sjel, han fører mig på rettferdighets stier for sitt navns skyld.


Om jeg enn skulde vandre i dødsskyggens dal, frykter jeg ikke for ondt; for du er med mig, din kjepp og din stav de trøster mig.


Du dekker bord for mig like for mine fienders øine, du salver mitt hode med olje; mitt beger flyter over.


Bare godt og miskunnhet skal efterjage mig alle mitt livs dager, og jeg skal bo i Herrens hus gjennem lange tider.


Av David; en salme. Jorden hører Herren til - og alt det som fyller den, jorderike og de som bor der.


For han har grunnlagt den på hav og stilt den fast på strømmer.


Hvem skal stige op på Herrens berg, og hvem skal stå på hans hellige sted?


Den som har uskyldige hender og et rent hjerte, som ikke har vendt sin hu til løgn og ikke har svoret falskelig.


Han skal motta velsignelse fra Herren og rettferdighet fra sin frelses Gud.


Dette er deres ætt som spør efter ham, de som søker ditt åsyn, Jakobs barn. Sela.


Løft, I porter, eders hoder, og løft eder, I evige dører, så herlighetens konge kan dra inn!


Hvem er den herlighetens konge? Herren, sterk og veldig, Herren veldig i strid.


Hvem er den herlighetens konge? Herren, hærskarenes Gud, han er herlighetens konge. Sela.


Av David. Til dig, Herre, løfter jeg min sjel.


Min Gud, til dig har jeg satt min lit; la mig ikke bli til skamme, la ikke mine fiender fryde sig over mig!


Ja, ingen av dem som bier på dig, skal bli til skamme; de skal bli til skamme som er troløse uten årsak.


Herre, la mig kjenne dine veier, lær mig dine stier!


Led mig frem i din trofasthet og lær mig! for du er min frelses Gud, på dig bier jeg hele dagen.


Herre, kom din barmhjertighet i hu og din miskunnhets gjerninger! for de er fra evighet.


Kom ikke min ungdoms synder og mine misgjerninger i hu! Kom mig i hu efter din miskunnhet for din godhets skyld, Herre!


Herren er god og rettvis; derfor lærer han syndere veien.


Han leder de saktmodige i det som rett er, og lærer de saktmodige sin vei.


Alle Herrens stier er miskunnhet og trofasthet imot dem som holder hans pakt og hans vidnesbyrd.


For ditt navns skyld, Herre, forlat mig min misgjerning! for den er stor.


Hvem er den mann som frykter Herren? Ham lærer han den vei han skal velge.


Hans sjel skal stadig ha det godt, og hans avkom skal arve landet.


Herren har fortrolig samfund med dem som frykter ham, og hans pakt skal bli dem kunngjort.


Mine øine er alltid vendt til Herren, for han drar mine føtter ut av garnet.


Vend dig til mig og vær mig nådig! for jeg er enslig og elendig.


Mitt hjertes angst har de* gjort stor; før mig ut av mine trengsler! / {* d.e. mine fiender.}


Se min elendighet og min nød, og forlat mig alle mine synder!


Se mine fiender, de er mange, og de hater mig med urettferdig hat.


Bevar min sjel og redd mig, la mig ikke bli til skamme! for jeg tar min tilflukt til dig.


La uskyld og opriktighet verge mig! for jeg bier på dig.


Forløs, Gud, Israel av alle dets trengsler!


Av David. Hjelp mig til min rett, Herre! for jeg har vandret i min uskyld, og på Herren stoler jeg uten å vakle.


Prøv mig, Herre, og gransk mig, ransak mine nyrer og mitt hjerte!


For din miskunnhet er for mine øine, og jeg vandrer i din trofasthet.


Jeg sitter ikke hos løgnere og kommer ikke sammen med listige folk.


Jeg hater de ondes forsamling og sitter ikke hos de ugudelige.


Jeg tvetter mine hender i uskyld og vil gjerne ferdes om ditt alter, Herre,


for å synge med lovsangs røst og fortelle alle dine undergjerninger.


Herre, jeg elsker ditt huses bolig, det sted hvor din herlighet bor.


Rykk ikke min sjel bort med syndere eller mitt liv med blodgjerrige menn,


som har skam i sine hender og sin høire hånd full av bestikkelse!


Men jeg vandrer i min uskyld; forløs mig og vær mig nådig!


Min fot står på jevn jord; i forsamlingene skal jeg love Herren.


Av David. Herren er mitt lys og min frelse, for hvem skal jeg frykte? Herren er mitt livs vern, for hvem skal jeg reddes?


Når ugjerningsmenn nærmer sig imot mig for å opsluke mig, mine motstandere og mine fiender, så snubler og faller de selv.


Om en hær leirer sig imot mig, frykter ikke mitt hjerte; om krig reiser sig imot mig, enda er jeg trygg.


Én ting har jeg bedt Herren om, det stunder jeg efter, at jeg må bo i Herrens hus alle mitt livs dager for å skue Herrens liflighet og grunde i hans tempel.


For han gjemmer mig i sin hytte på den onde dag, han skjuler mig i sitt telts skjul; på en klippe fører han mig op.


Og nu skal mitt hode opløfte sig over mine fiender rundt omkring mig, og jeg vil ofre jubeloffere i hans telt, jeg vil prise og lovsynge Herren.


Hør, Herre, høit roper jeg, og vær mig nådig og svar mig!


t hjerte holder frem for dig [ditt ord]: Søk mitt åsyn! Herre, jeg søker ditt åsyn.


Skjul ikke ditt åsyn for mig, bortstøt ikke i vrede din tjener! Min hjelp har du vært. Kast mig ikke bort og forlat mig ikke, min frelses Gud!


For min far og min mor har forlatt mig, men Herren tar mig op.


Lær mig, Herre, din vei, og led mig på den jevne sti for mine fienders skyld!


Overgi mig ikke til mine fienders mordlyst! for falske vidner står op imot mig, og menn som fnyser av vold.


O, dersom jeg ikke trodde å skulle se Herrens godhet i de levendes land! -


Bi på Herren, vær ved godt mot, og ditt hjerte være sterkt, ja, bi på Herren!


Av David. Til dig, Herre, roper jeg. Min klippe, vær ikke døv imot mig, forat jeg ikke, om du tier til mig, skal bli lik dem som farer ned i graven!


Hør mine inderlige bønners røst, når jeg roper til dig, når jeg opløfter mine hender til ditt hellige kor!


Riv mig ikke bort med de ugudelige og med dem som gjør urett, som taler fred med sin næste, enda der er ondt i deres hjerte!


Gi dem efter deres gjerning og efter deres onde adferd! Gi dem efter deres henders gjerning, gjengjeld dem hvad de har gjort!


For de akter ikke på hvad Herren gjør, eller på hans henders gjerning; han skal nedbryte dem og ikke opbygge dem.


Lovet være Herren, fordi han har hørt mine inderlige bønners røst!


Herren er min styrke og mitt skjold; til ham har mitt hjerte satt sin lit, og jeg blir hjulpet; derfor fryder mitt hjerte sig, og jeg vil prise ham med min sang.


Herren er deres* styrke, og han er et frelsens vern for sin salvede. / {* d.e. sitt folks.}


Frels ditt folk og velsign din arv, og fø dem og bær dem til evig tid!


En salme av David. Gi Herren, I Guds sønner, gi Herren ære og makt!


Gi Herren hans navns ære, tilbed Herren i hellig prydelse!


Herrens røst er over vannene, ærens Gud tordner, Herren over de store vann.


Herrens røst lyder med kraft, Herrens røst med herlighet.


Herrens røst bryter sedrer, Herren sønderbryter Libanons sedrer,


og han får dem til å hoppe som en kalv, Libanon og Sirjon som en ung villokse.


Herrens røst slynger ut kløvede ildsluer.


Herrens røst får ørkenen til å beve, Herren får Kades' ørken til å beve.


Herrens røst får hindene til å føde og gjør skogene bare, og i hans tempel sier alt: Ære!


Herren tronte på vannflommens tid, og Herren troner som konge evindelig.


Herren skal gi sitt folk kraft, Herren skal velsigne sitt folk med fred.


En salme, en sang ved husets innvielse, av David.


Jeg vil ophøie dig, Herre, for du har dradd mig op og ikke latt mine fiender glede sig over mig.


Herre min Gud! jeg ropte til dig, og du helbredet mig.


Herre! du har ført min sjel op av dødsriket, du har kalt mig til live fra dem som farer ned i graven.


Lovsyng Herren, I hans fromme, og pris hans hellige navn!


For et øieblikk varer hans vrede, en levetid hans nåde; om aftenen kommer gråt som gjest, og om morgenen er det frydesang.


Men jeg sa i min trygghet: Jeg skal ikke rokkes evindelig.


Herre! ved din nåde hadde du grunnfestet mitt fjell; du skjulte ditt åsyn, da blev jeg forferdet.


Til dig, Herre, ropte jeg, og til Herren bad jeg ydmykelig:


Hvad vinning er der i mitt blod, i at jeg farer ned i graven? Mon støvet vil prise dig, vil det forkynne din trofasthet?


Hør, Herre, og vær mig nådig! Herre, vær min hjelper!


Du omskiftet min klage til dans for mig, du løste mine sørgeklær av mig og omgjordet mig med glede,


Til dig, Herre, tar jeg min tilflukt. La mig aldri i evighet bli til skamme, frels mig ved din rettferdighet!


Bøi ditt øre til mig, skynd dig og redd mig, vær mig et klippevern, en borg til å frelse mig!


For du er min klippe og min borg, og for ditt navns skyld vil du føre og lede mig.


Du vil føre mig ut av garnet som de lønnlig har lagt for mig; for du er mitt vern.


I din hånd overgir jeg min ånd; du forløser mig, Herre, du trofaste Gud.


Jeg hater dem som akter på tomme avguder, men jeg, jeg setter min lit til Herren.


Jeg vil fryde og glede mig over din miskunnhet, at du har sett min elendighet, aktet på min sjels trengsler;


du har ikke overgitt mig i fiendehånd, du har satt mine føtter på et rummelig sted.


Vær mig nådig, Herre! for jeg er i trengsel; borttæret av sorg er mitt øie, min sjel og mitt legeme.


For mitt liv svinner bort med sorg, og mine år med sukk; min kraft er brutt for min misgjernings skyld, og mine ben er uttæret.


For alle mine fienders skyld er jeg blitt til stor spott for mine naboer og til en skrekk for mine kjenninger; de som ser mig på gaten, flyr for mig.


Jeg er glemt og ute av hjertet som en død, jeg er blitt som et ødelagt kar.


For jeg hører baktalelse av mange, redsel fra alle kanter, idet de rådslår sammen imot mig; de lurer på å ta mitt liv.


Men jeg, jeg setter min lit til dig, Herre! Jeg sier: Du er min Gud.


I din hånd er mine tider*; redd mig av mine fienders hånd og fra mine forfølgere! / {* 1KR 29, 30. SLM 139, 16.}


La ditt åsyn lyse over din tjener, frels mig ved din miskunnhet!


Herre, la mig ikke bli til skamme! for jeg kaller på dig. La de ugudelige bli til skamme, bli tause i dødsriket!


La løgnens leber bli målløse, som taler frekt imot den rettferdige med overmot og forakt!


Hvor stor din godhet er, som du har gjemt for dem som frykter dig, som du har vist mot dem som tar sin tilflukt til dig, for menneskenes barns øine!


Du skjuler dem i ditt åsyns skjul for menneskers sammensvergelser, du gjemmer dem i en hytte for tungers kiv.


Lovet være Herren! for han har underlig vist sin miskunnhet imot mig i en fast by.


Og jeg, jeg sa i min angst: Jeg er revet bort fra dine øine. Dog hørte du mine inderlige bønners røst, da jeg ropte til dig.


Elsk Herren, alle I hans fromme! Herren vokter de trofaste og gjengjelder rikelig den som farer overmodig frem.


Av David; en læresalme. Salig er den hvis overtredelse er forlatt, hvis synd er skjult.


Salig er det menneske som Herren ikke tilregner misgjerning, og i hvis ånd det ikke er svik.


Da jeg tidde, blev mine ben borttæret, idet jeg stønnet hele dagen.


For dag og natt lå din hånd tungt på mig, min livssaft svant som ved sommerens tørke. Sela.


Jeg bekjente min synd for dig og skjulte ikke min skyld, jeg sa: Jeg vil bekjenne mine misgjerninger for Herren. Og du tok bort min syndeskyld. Sela.


Derfor bede hver from til dig den tid du er å finne! Visselig, når store vannflommer kommer, til ham skal de ikke nå.


Du er mitt skjul, du vokter mig for trengsel; med frelses jubel omgir du mig. Sela.


Jeg vil lære dig og vise dig den vei du skal vandre; jeg vil gi dig råd med mitt øie.


Vær ikke som hest og muldyr, som ikke har forstand! Deres smykke er tømme og bissel til å tvinge dem med; de vil ikke komme nær til dig.


Den ugudelige har mange piner, men den som setter sin lit til Herren, ham omgir han med miskunnhet.


Gled eder i Herren og fryd eder, I rettferdige, og juble, alle I opriktige av hjertet!


Juble, I rettferdige, i Herren! For de opriktige sømmer sig lovsang.


Pris Herren med citar, lovsyng ham til tistrenget harpe!


Syng en ny sang for ham, spill liflig med frydesang!


For Herrens ord er sant, og all hans gjerning er trofast.


Han elsker rettferdighet og rett; jorden er full av Herrens miskunnhet.


Himlene er skapt ved Herrens ord, og all deres hær ved hans munns ånde.


Han samler havets vann som en dynge, han legger de dype vann i forrådshus.


All jorden frykte for Herren, for ham beve alle de som bor på jorderike!


For han talte, og det skjedde; han bød, og det stod der.


Herren omstøter hedningenes råd, han gjør folkenes tanker til intet.


Herrens råd står fast evindelig, hans hjertes tanker fra slekt til slekt.


Salig er det folk hvis Gud Herren er, det folk han har utvalgt til sin arv.


Fra himmelen skuer Herren ned han ser alle menneskenes barn.


Fra det sted hvor han bor, ser han ned til alle dem som bor på jorden,


han som har skapt deres hjerter alle sammen, han som gir akt på alle deres gjerninger.


En konge frelses ikke ved sin store makt, en helt reddes ikke ved sin store kraft.


Hesten er ikke å stole på til frelse, og med sin store styrke redder den ikke.


Se, Herrens øie ser til dem som frykter ham, som bier på hans miskunnhet,


for å utfri deres sjel fra døden og holde dem i live i hungersnød.


Vår sjel bier på Herren; han er vår hjelp og vårt skjold.


For i ham fryder vårt hjerte sig, fordi vi setter vår lit til hans hellige navn.


Din miskunnhet, Herre, være over oss, således som vi håper på dig!


Av David, da han tedde sig som vanvittig for Abimelek, og denne jog ham fra sig, og han gikk bort.


Jeg vil love Herren til enhver tid, hans pris skal alltid være i min munn.


Min sjel skal rose sig av Herren; de saktmodige skal høre det og glede sig.


Pris Herrens storhet med mig, og la oss sammen ophøie hans navn!


Jeg søkte Herren, og han svarte mig, og han fridde mig fra alt det som forferdet mig.


De så op til ham og strålte av glede, og deres åsyn rødmet aldri av skam.